text:
Na prome lugar Real Piedra Plat kier a gradici un y tur cu a coopera y traha hunto cu Real Piedra Plat den e ultimo dos temporadanan aki. Apesar cu Real Piedra Plat a wordo funda añanan prome den e seccion di Lifida.
E meta principal di a funda Real Piedra Plat tabata pa duna mas mucha e oportunidad pa practica e deporte di futbol den e seccion di Lifida cual pa varios aña a tuma lugar y a cumpli cu e meta ey den diferente division di Lifida. Mas despues a nace e pensamento pa motibo cu no tin Reserve Klasse pa cuminsa cu un team nobo cu lo hunga den division dos cu e intencion di duna e muchanan jong cu no por hunga Junioren mas y cu no ta cla ainda pa hunga denhoofdklas e oportunidad di sigi hunga y practica futbol.
Tambe pa duna e hungadornan cu no por sigi den hoofdklas y no ta alcansa e edad di hunga Veterano e mes un oportunidad di sigi hunga futbol. Pero den un tempo relativamente corto Real Pieda Plat a titula campeon di division DOS y e aña siquiente titula campeon di division UNO y consequentemente a promove pa division Honor. Nos ta kere cu mester re-intrudici e division di Reserve Klasse cu e meta di duna un grupo grandi di hungador e oportunidad di sigi hunga futbol y cu na cualkier momento durante campeonato por wordo yama pa hunga den hoofdklas, division Un of division Dos. E intencion nunca notabata di bai competi den division di Honor di nos futbol.
Pa tal motibo nos di Real Piedra Plat division di Honor a dicidi di trek terug y asina duna otro team e oportunidad disi bai competi den division di Honor.
Ta importante pa informa cu Real Piedra Plat ta keda existi como miembro di AVB y como organisacion deportivo y nos lo bai sigi concentra mas ariba e mucahnan chikito cu merese mas oportunidad di practica y hunga futbol. Danki un biaha mas na un y tur y cu e deporte Rey futbol keda progresa na Aruba.


c: text/html

text:
ISBN: 978-99904-2-017-3
Gabriela i e simianan di felisidat
$ 0,55 O.B Excl.
Fls 1.00
Maria Diwan, Ariadne Faries, Diana Pinto
Talbes nos tin ku kustumbrá ainda ku un mucha komo pionero. Gabriela ta ofresé nos e posibilidat ei. Un mucha muhé ku hopi kurashi ku sa ku e por salba su bario Marshibista di polushon i hasié limpi i kolorido bèk, ta logra ku yudansa di su pueblo i di naturalesa mes. Gabriela ta un bunita historia di aventura i fantasia pa rebibá naturalesa.
Pa mucha, mayor, edukadó, guiadónan en general e buki akí ta ofresé asina tantu material dushi pa kòmbersá ariba i sigui krese. E historia ta aplikabel pa Kòrsou … bon mirá pa henter mundu. Gabriela, un invitashon pa drenta milenio nobo kuidando naturalesa, ta stima bida. Abo tambe ?
In stock
Compare

robotstxt: allowed

filter: keep


text:
DEN HAAG – E paisnan na e Deliberashonnan Interparlamentario di Reino (IPKO) parse ta logra alkansá un kompromiso.
Aruba a proponé pa laga e resolushon den man di e konseho di maneho di Konseho di Estado. E verediktonan di e konseho di maneho ta obligatorio.
E paisnan ta studiando e proposishon di e parlamentario René Herdé (Aruba). Mañan ta firma un teksto final i un lista di palabrashon.
Tres punto di salida
Ku e proposishon di Herdé e tres puntonan di salida di un areglo di disputa ku anteriormente a kumbiní ta keda intakto: un instansha independiente ta dikta sentensia obligatorio tokante disputa estriktamente hurídiko den Reino.
E paisnan karibense na prinsipio tabata ke pa Korte Supremo husga disputa. Pero Korte Supremo ta haña ku e kámara di gobernashon di Konseho di Estado por husga mihó tokante di esaki.
Disputa di maneho
No tur disputa ta estriktamente hurídiko. Por presentá asuntunan di maneho na e departamento di konseho di Konseho di Estado. Veredikto tokante di esaki no ta obligatorio.
Aserká
Tòg na kuminsamentu no tabata mustra manera lo a bini un proposishon riba mesa. Tantu e delegashonnan oropeo komo esnan karibense tabata reprochá otro di ‘no aserká otro’.
Krítika
Tambe tabatin krítika riba e proposishon. André Bosman (Hulanda) a mustra riba e distinshon chikí entre asuntunan outónomo i di Reino. Segun e, e distinshon aki no ta kla tur ora. El a referí na e kaso Murray. A skual Hulanda den esaki pasobra e detenido James Murray a risibí un trato inhumano den e parti karibense di Reino.
E parlamentario tin miedu di un senario kaminda e paisnan karibense no ke pa Den Haag mete, pero kaminda ta keda tene gobièrnu hulandes responsabel si algu bai malu. Bosman: “No por ta asina ku e areglo di disputa ta overrule e funshon di garantia.
Outor Pieter Hofmann


text:
Kralendijk – Dia 1 di yüli nos ta para ketu na abolishon di sklabitut na Boneiru. Pa e okashon aki e aña aki a produsí un ‘short-movie’ riba enkargo di Entidat Públiko Boneiru i Ministerio di Enseñansa, Kultura i Siensia. Den e pelíkula aki nan ta para ketu na e historia i ta tira un bista positivo riba e konsekuensianan di e momentu históriko aki. Durante un enkuentro riba e mesun dia aki lo presentá e pelíkula na Mangazina di Rei.
Entidat Públiko Boneiru i Ministerio di Enseñansa, Kultura i Siensia a disidí huntu pa e aña aki konmemorá abolishon di sklabitut na Boneiru i sòru pa esaki haña mas aseptashon serka nos pueblo pa medio di un pelíkula kòrtiku. Den e asina yamá ‘short movie’ aki nan ta para ketu na e momentu importante aki den historia i ta ilustrá e konsekuensianan na un manera positivo. Riba e dia mes lo por mira e pelíkula durante un enkuentro na Magazina di Rei, kaminda lo por habri un diálogo tambe tokante e tópiko aki. [Live99.9FM lo transmití e enkuentro bibu i direkto via di Facebook kaminda lo por mira e ‘short movie’.] Diputado Nina den Heyer ta indiká ku e página pretu aki den nos historia meresé nos atenshon. Den un diálogo tokante esaki nos por reflektá i wak bèk, pero na promé lugá nos por traha pa bai dilanti. Ku orguyo, ku kabes na haltu i ku balor propio. Por lo tantu e ta un dia ku nos ta konmemorá huntu.
Riba 1 di yüli 1863 e hendenan ku nan a hasi katibu, a haña nan libertat ofisial. Esaki ta hasi e fecha aki unu históriko ku a trese un fin na un periodo tristu den historia di Boneiru i otro partinan den Karibe, manera e anterior Antia Hulandes i Sürnam. Riba e dia aki a otorgá libertat na mas òf ménos 750 hende ku nan a hasi katibu. Despues di e fecha aki nan a sigui traha si pa e gobièrnu di e tempu ei.
Ta trata di un tema delikado, ku nos no ta papia hopi biaha tokante di dje. Mayoriá biaha nan ta menshoná ku un hende ta di desendensia indjan, pero tiki biaha nan ta ekspresá ku orguyo ku un persona a nase di hendenan ku nan a hasi katibu. Ku esaki nan ke mèn desendiente di hendenan ku nan a hasi katibu i desendiente di doñonan di katibu. E hende ku ta biba na aña 2020 no tin kulpa na loke a pasa.
Historia di sklabitut ta un parti di nos patrimonio kultural. Pa e motibu aki ta importante ku nos tin konosementu di esaki i ku nos ta habri nos mes pa sinti i komprondé kiko a pasa. Kultura ta forma un parti di Boneiru su identidat. P’esei ta importante ku nos por konosé i komprendé nos propio kultura. Pa hendenan ku bin biba na Boneiru tambe ta di importansia pa nan siña e historia aki, pasobra di e manera aki nan por mustra mas komprenshon pa nan ko-suidadanonan.
Diputado Nina den Heyer ta enfatisá ku mester rekonosé ku sklabitut tabata forma parti di Boneiru i ku awendia tur hende tin e eskoho pa eksperensiá libertat. Liber di opreshon, liber di pensamentunan negativo, liber di un komportashon sin base.
AFSCHAFFING SLAVERNIJ HERDACHT MET NIEUWE FILM
Kralendijk – Op 1 juli wordt stil gestaan bij de afschaffing van de slavernij op Bonaire. Dit jaar is voor deze gelegenheid een ‘short-movie’ film geproduceerd in opdracht van het openbaar lichaam Bonaire (OLB) en het Ministerie van Onderwijs, Cultuur en Wetenschap (OCW). In de film wordt stilgestaan bij de geschiedenis en een positief blik geworpen op de gevolgen van dit historische moment. Bij een bijeenkomst op de dag zelf zal de film vertoond worden bij Magazina di Rei.
Het OLB en het OCW hebben samen besloten om dit jaar de afschaffing van de slavernij te herdenken op Bonaire en het meer draagvlak te geven onder de bevolking door middel van een korte film. In deze zogenoemde ‘short movie’ wordt stil gestaan bij dit belangrijke moment in de geschiedenis en worden de gevolgen positief neergezet. Op de dag zelf zal de film te zien zijn tijdens een bijeenkomst bij Magazina di Rei, waar ook het dialoog aan kan worden gegaan over dit onderwerp. Gedeputeerde Nina den Heyer geeft aan dat deze zwarte pagina uit onze geschiedenis onze aandacht verdient. Door dialoog hierover te voeren, kan worden gereflecteerd en terug worden gekeken, maar kan bovenal worden gewerkt om vooruit te komen. Met trots, het hoofd opgeheven en met eigen waarde. Het is dan ook een dag die samen herdacht wordt.
Op 1 juli 1863 kregen de tot slaaf gemaakte mensen, hun officiële vrijheid. Dit maakt het een historische datum, wat een einde bracht aan een trieste periode in de geschiedenis van Bonaire en andere delen in de Cariben, zoals de voormalige Nederlandse Antillen en Suriname. Op deze dag kregen ongeveer 750 tot slaaf gemaakte mensen, hun vrijheid toegekend. Ze werkten hierna nog wel voor de toenmalige overheid.
Het is een gevoelig thema, waar niet vaak over wordt gesproken. Meestal wordt er vermeld dat iemand een Indiaanse afkomst heeft, maar wordt er zelden met trots weergeven dat iemand voort is gekomen van tot slaaf gemaakte mensen. Hiermee worden afstammelingen bedoeld van tot slaaf gemaakte mensen en afstammelingen van slaveneigenaren. De mens anno 2020 heeft geen schuld aan wat er is gebeurd.
De geschiedenis van de slavernij is een deel van ons cultureel erfgoed. Het is daarom belangrijk dat men kennis heeft, zich openstelt om te voelen en begrijpen wat er is gebeurd. Cultuur vormt deel van de identiteit van Bonaire. Daarom is het belangrijk dat onze eigen cultuur gekend en begrepen wordt. Ook voor mensen die komen wonen op Bonaire, is het van belang om deze geschiedenis te leren, omdat op deze manier meer begrip kan worden geboden voor de ander.
Gedeputeerde Nina den Heyer benadrukt, dat er erkend moet worden dat slavernij een onderdeel was van Bonaire en dat iedereen tegenwoordig de keuze heeft om vrijheid te ervaren. Vrij van onderdrukking, vrij van negatieve gedachtes, vrij van een gedrag zonder basis.


text:
nicole hoevertsz
-
News
Nicole Hoevertsz despues di reunion serca Formador
Secretaria Genreal di COA, Sra. Nicole Hoevertsz despues di e reunion cu formador a duna su declaracion na prensa.Read More »
-
News
Nicole Vice Presidente di Comite Olimpico Internacional, IOC
Nicole Hoevertsz di Aruba a bira Vice Presidente di Comite Olimpico Internacional, IOC Un momento sigur grandi y historico ora…Read More »
-
News
Nicole ta postula su mes pa e Vice-Presidente
Secretaria General di Comite Olimpico Arubano, Nicole Hoevertsz a postula su mes pa e puesto di Vice-Presidente di Comite Olimpico…Read More »
-
News
Ceremonia Despedidad
Ceremonia di Despedida pa e delegacion di Aruba cu lo sali pa e Weganan Olimpico di Tokyo, Japon. Dialuna anochi…Read More »
-
News
Direccion Tecnico cu resumen di 2020
Direccion tecnico a entrega un resumen di nan trabou den e aña 2020 na e directiva diario di Comite Olimpico…Read More »
-
News
Nicole ta hasi entrega di IOC President’s Trophy
Miembro di Comite Ehecutivo di IOC, Sra. Nicole Hoevertsz a haci entrega di e IOC President’s Trophy na famia di…Read More »
-
News
Comite Olimpico Arubano a bishita Piscina Olimpico Roly Bisslik
Dialuna atardi, miembro nan di Comite Olimpico Arubano conhuntamente cu diferente departamento di Gobierno a ricibi un splicacion amplio…Read More »
-
News
Howell a firma su Beca Olimpico
Atleta Shanayah Howell a firma su beca Olimpico esaki como parti di su preparacion pa Tokyo 2020. Despues cu siman…Read More »
-
Tokyo2020
Nicole Hoevertsz ta papia riba e tema di Corona Virus
Actualmente tin consternacion den e mundo deportivo riba loke ta trata e Corona Virus cu a presenta su mes den…Read More »
-
News
Varios bishita importante
Comite Olimpico Arubano cu varios bishita importante. Recientemente Comite Olimpico Arubano a bishita Su Excelencia Gobernador di Aruba, Sr. Alfonso…Read More »


text:
ORANJESTAD, Aruba: Relaciona cu un peticion oficial di Cruz Cora Aruba na Brouwerij Nacional Balashi, mesora MetaCorp a dicidi di haci un donacion di no menos cu 1 container di awa pa e damnificadonan na Sint Maarten.
Dialuna merdia, anticipando un cargamento di ayudo saliendo pa St. Maarten, a logra yena henter e container cu awa pa asina yuda esunnan trahando pero tambe e comunidad cu ta pasando dor di varios reto, despues di pasada di horcan Irma. Ora papia di un container, ta referi na mas o menos 2 mil caha di awa.
CEO di MetaCorp, Eddie de Veer, a desea hopi forsa na tur esunnan cu ta haciendo un esfuerso pa yuda nos rumannan di St. Maarten y a subraya e compromiso di e compania pa semper yuda den situacionnan asina.


text:
One Happy Island, One Well Informed Aruban
loading
about 7 hours ago
Kamerlingh Onnestraat,Oranjestad Diabierna algo prome cu 11’or di anochi, presencia di polis a wordo pidi cu urgencia, pa un homber burachi cu ta haciendo super fastioso na Burger King. E homber aparentemente no kier a paga tampoco. Na yegada polis enberdad a bin topa cu un homber basta burachi y hopi lihe a bin ripara
Kamerlingh Onnestraat,Oranjestad
Diabierna algo prome cu 11’or di anochi, presencia di polis a wordo pidi cu urgencia, pa un homber burachi cu ta haciendo super fastioso na Burger King. E homber aparentemente no kier a paga tampoco.
Na yegada polis enberdad a bin topa cu un homber basta burachi y hopi lihe a bin ripara cu ta trata di un persona hopi conoci den comunidad y kende tin un puesto halto na un organo hopi importante di nos pais.
E persona bou influencia y cu tabata haciendo fastioso na Burger King tabata Sr. Frederich Nuboer, kende ta Vice Presidente di Contraloria General di Aruba y actualmente Contraloria General no tin un presidente y Sr.Nuboer ta actuando como Presidente.
Polis a papia cu ne, pero mirando den ki situacion e tabata, no a keda polis nada otro di detene. Na e momento di su detencion no tabata tin un transportwagen di polis disponibel y mesora e agentenan a opta pa transporte den un patruya pa warda di polis, caminda e lo haya un camber gratis pa pasa su anochi.
E actitud aki di Sr. Nuboer a laga hopi di desea y a atacha e posicion importante di presidente di Contraloria General di Aruba. Un persona cu un puesto asina importante por a yega na e nivel aki.
No ta conoci ainda ki paso lo por wordo tuma encontra di su persona, mirando e puesto halto cu e ta cargando den un organo hopi importante di pais Aruba.
about 7 hours ago
Diasabra madruga a drenta informe di un accidente na Piedra Plat, mesora a dirigi un patruya na e sitio. Na yegada di e patruya a bin compronde cu aki ta…
Diasabra madruga a drenta informe di un accidente na Piedra Plat, mesora a dirigi un patruya na e sitio. Na yegada di e patruya a bin compronde cu aki ta trata di un accidente unda cu e chauffeur di e auto aki a baha caminda bay dal riba un piedra y keda pega. E chauffeur mes a banonda e sitio lagando e auto atras. Takelwagen a ser yama y a bay cu e auto.
about 8 hours ago
Aliviostraat, Diabierna algo prome cu 8’or y mey di anochi, presencia di polis a wordo pidi na un cas. Pa motibo cu un homber tabata maltratando un dama den cura di un cas. Mesora a manda un patruya na e adres, na yegada nan no a topa cu niun pelea di pareha. Ora nan a
Aliviostraat, Diabierna algo prome cu 8’or y mey di anochi, presencia di polis a wordo pidi na un cas. Pa motibo cu un homber tabata maltratando un dama den cura di un cas.
Mesora a manda un patruya na e adres, na yegada nan no a topa cu niun pelea di pareha. Ora nan a bay puntra e habitantenan a bisanan cu na e adres aki no tin niun problema.
No a keda e patruya nada otro di sigui su caminda.
about 9 hours ago
Bubali: Diabierna algo prome cu 8’or di anochi, despues di un asistencia na Washington un patruya di Noord ta topa cu un accidente riba e caminda di Bubali. Mesora nan a bay atende cu e accidente aki. Na e sitio nan a bin compronde cu un chauffeur hoben manehando un Kia Rio a ocasiona e
Bubali: Diabierna algo prome cu 8’or di anochi, despues di un asistencia na Washington un patruya di Noord ta topa cu un accidente riba e caminda di Bubali. Mesora nan a bay atende cu e accidente aki.
Na e sitio nan a bin compronde cu un chauffeur hoben manehando un Kia Rio a ocasiona e accidente den cual un SUV a ricibi basta daño material.
E Kia Rio a perde control y a bay dal contra un palo di lus y e transformator na e palo di lus a cay.
Polis na e sitio a nota cu e chauffeur di e Kia Rio tabata bou influencia y tambe e tabata tin un corta of rasca na su brasa. E chauffeur tabata desea atencion medico. E agentenan policial a pidi pa presencia di ambulance. Un di e autonan su papelnan no tabata na ordo y a pidi pa presencia di polis di trafico na e sitio.
Elmar tambe a wordo pidi na e sitio, pa motibo cu den e impacto fuerte e transformator a cay for di e palo di lus.
Na yegada personal di ambulance a trata e chauffeur na e sitio y despues e la wordo deteni pa core auto bou influencia y causando un accidente.
about 9 hours ago
Diasabra marduga despues di mey anochi a pidi presencia policial na Tanki Leendert. A drenta informacion cu un auto a ser destrui. Un Toyota geel cu tabata para riba caminda. Parce ta un grupo di hoben femenino ta esunnan cu a comete e acto. Cu un boter a destrui e auto para canto di caminda.
Diasabra marduga despues di mey anochi a pidi presencia policial na Tanki Leendert. A drenta informacion cu un auto a ser destrui. Un Toyota geel cu tabata para riba caminda. Parce ta un grupo di hoben femenino ta esunnan cu a comete e acto. Cu un boter a destrui e auto para canto di caminda.
Ta un problema cu segun e doño di e auto e no sa di dje. E no tin problema cu e grupo di hende cu a bolbe na e sitio. Testigonan a bisa polis cu e auto cu a pasa tin esunnan cu a destrui e Toyota geel. Polis a bay atend’e mesora cu nan y un dama a keda deteni.
Parce cu sea el a comete e acto of no a copera masha cu autoridad. Un amiga cu tambe kier a mete y stroba polis a haya un scual. Nan ta bebi y no kier rasona. Kier ta mucho cerca di e sospechoso deteni.
Na Tanki Leendert: A detene dama sospecha di destrui glas di auto
Polis a hib’e sospechoso warda. Otro amistad nan di e sospechoso tambe a bin na e sitio y nan tambe polis a core cu nan pasobra nan kier a mete cu polis su trabou. Finalmente a bisa nan cu subfiscal ta dicidi kico ta bay sosode na warda di Playa. E amistadnan a bay warda di Playa pa busca drechi di nan amiga.
E doño di e auto a bisa cu el a sali dal un trip trankil. El a bishita un bar na Tanki Leendert y laga su auto pafo riba un distancia. Awo ta haya su auto destrui sin tin problema cu hende. E kier pa nan drecha su auto. E ta traha duro pa yega su auto. Polis a bis’e cu e proceso ta keda den man di recherche cu ta sigui cu e investigacion. Polis a tuma e denuncia y lo pone riba papel pa e doño di e auto destrui pasa firma.
about 9 hours ago
Diabierna anochi pasa di 10:00 pm polis a bay na Yen Yen Bar Restaurant na Kamay. Eynan un homber a haya boter den cara. Polis a yega haya un homber benta abou den Yen Yen. A busca informacion y ta resulta cu e homber tabata sinta na mesa. E tabatin mas hende cu ne. Algo
Diabierna anochi pasa di 10:00 pm polis a bay na Yen Yen Bar Restaurant na Kamay. Eynan un homber a haya boter den cara. Polis a yega haya un homber benta abou den Yen Yen. A busca informacion y ta resulta cu e homber tabata sinta na mesa.
E tabatin mas hende cu ne. Algo a sosode cu un hende a dal’e cu un boter den cara. El a haya corta entre otro riba wowo. Polis a pidi presencia di ambulance. A hiba e homber hospital riba cama di ambulance. E tabata mustra for di tino. E agresor no tabata t’ey. El a comete e acto y bandona e sitio mesora.
Persona herida cu boter den cabes
about 9 hours ago
Un famia a bay pura den direccion di warda di polis. Na caminda a avisa polis cu nan ta coriendo den un Nissan March color oraño. Nan tras tin un pickup cu un gang. Den e mesun pickup tin e conoci di polis Calbas. E ta un hoben den hopi mal caminda. E tabata tin
Un famia a bay pura den direccion di warda di polis. Na caminda a avisa polis cu nan ta coriendo den un Nissan March color oraño. Nan tras tin un pickup cu un gang. Den e mesun pickup tin e conoci di polis Calbas. E ta un hoben den hopi mal caminda. E tabata tin mascarada bisti pero asina mes a reconoc’e.
E famia den Nissan March tabata bayendo cas y kier a pasa cumpra algo di come den Tarabana. A topa cu Calbas cu su gang cu a cuminsa manda baranca riba nan. Nan a cuminsa core pa evita cu nan ta haya baranca. A core yega warda y avisa di e sucedido.
Segun e señora, e conocido Calbas a busca nan problema mas biaha. Awor gewoon asina e ta bolbe causa problema. Calbas tin boca grandi ora cu e ta den e gang. Su so e no ta mata ni un musca. Polis a scucha y haci anotacion. Nan lo busca drechi di Calbas cu su gang cu ta core cu un pickup L200 Mitsubishi. E pickup tabata yen di hoben y den nan Calbas.
about 10 hours ago
Diabierna anochi alrededor di 10:25 pm polis a presenta na Amsterdam Bar den De La Sallestraat p’un homber fastioso. Ta trata di un tipo cu despues di dal drinks, a lubida cu e tin cu paga su cuenta. N’e dicho bar ta acepta solamente placa efectivo, pues no ta acepta swipe. Ta netamente locual a
Diabierna anochi alrededor di 10:25 pm polis a presenta na Amsterdam Bar den De La Sallestraat p’un homber fastioso. Ta trata di un tipo cu despues di dal drinks, a lubida cu e tin cu paga su cuenta. N’e dicho bar ta acepta solamente placa efectivo, pues no ta acepta swipe.
Ta netamente locual a pasa cu e homber aki tambe mirando cu e no tabatin placa cash cu ne. Polis a presenta pa atende cu ne. El a bisa polis cu; e no ta bay keda sin paga su cuenta, djis cu e no tin placa cash cu ne.
Su actitud tabata uno menos bunita cu e polisnan na sitio. E tabata hopi fresco den su contestacion, a nenga di mustr’un identificacion valido na e agentenan. Ta tur motibo pa polis detene e homber aki y transport’e pa ward’i polis.
Homber fastioso deteni den Playa
about 11 hours ago
E dama aki a detene banda di Cas di Partido na Playa riba caya. Tabata tin ordo di detencion. Polisnan a topa cu ne y detene mesora. E tin di haber cu un caso di droga caminda tin detencionnan cu a cay. Den e proceso e nomber di e dama aki tambe a cay. Ta
E dama aki a detene banda di Cas di Partido na Playa riba caya. Tabata tin ordo di detencion. Polisnan a topa cu ne y detene mesora. E tin di haber cu un caso di droga caminda tin detencionnan cu a cay.
Den e proceso e nomber di e dama aki tambe a cay. Ta trata di investigacion di e team di recherche cu ta atende cu benta di droga na cas nan. El a logra keda liber pa algun dia pero diabierna anochi su number a hunga.
A bay cu ne warda den transporte di sospechosonan deteni. E lo tin cu bay duna cuenta na e departamento concerni encarga cu investigacion riba benta di droga for di adres nan conoci pa husticia.
Busca y deteni pa caso di drogaClick link pa lesa mas: https://24ora.com/busca-y-deteni-pa-caso-di-droga/
about 11 hours ago
Hesus a bis’è : Ami ta resurekshon I bida; Esun cu kere den mi, lo biba asta si e muri. Juan 11:25 Roland Bernadito Apolidor Tromp *17 Juli 1968 – †27 September 2021 Mama: † Bila Evertsz Tata: † Ronald Tromp Manera mama: Filomena Tromp (Mena) Manera un wela: Ana Frans Compañera: Rozareth
Hesus a bis’è : Ami ta resurekshon I bida; Esun cu kere den mi, lo biba asta si e muri.
Juan 11:25
Roland Bernadito Apolidor Tromp
*17 Juli 1968 – †27 September 2021
Mama: † Bila Evertsz
Tata: † Ronald Tromp
Manera mama: Filomena Tromp (Mena)
Manera un wela: Ana Frans
Compañera: Rozareth Angila (Titi)
Yiu: Rozainy & Gabriel
Yiu nan di criansa: Rozemystela (Mimi)
Redsel & Linda
Nieto nan: Roshaenuël & Raëyshendrick, Jesziah, Noël & Xavi
Ruman nan: † Cosney Marcano
† Achi Marcano
† Johny Marcano
Sidney Marcano
Monica & Humphrey Koolman
Belinda & Kito Maduro
Angelo Tromp
Arelies & Raul Romero
Giovanna Tromp
Manera ruman: Dulce & Famia
Randy & famia
Mayra & famia
Subrino/a nan: Lisandra & famia, Cosney & famia, Marilse & famia, Joandra & famia, Jeanine & famia, Maiky & famia, Miguelangelo, Eugene & famia, Andre & famia,Alexandra & famia, Kevin, Brendan,Clifton, Abigail, Shaquille & famia, Shaqion & famia,Nathan. Elvigia & famia,Justin, Sarina Graciela & famia, Sabine & famia, Suhainy & famia.
Omo/ tanta nan: Boy Evertsz & famia, Bebi Evertsz & famia, † Henky Evertsz & famia, Haime Evertsz & famia,Moises Evertsz, Ivone Oliana & famia, Ruth Evertsz & famia,Jubert Evertsz & famia, Elsa Pietersz & famia, †Dechi Tromp & famia, Rudolf Tromp & famia, Sonia Tromp & famia,Efraim Tromp & famia, Diana Tromp & famia,Patricia Tromp & famia, Vivian Tromp & famia, Olivio Tromp & famia, Benny Tromp & famia,Albert Tromp(Ashe) & famia,Ivan Francisca. Eve & Rey Kock.
Prima & Primo nan – Comer & Comper nan – Tur su iha nan
Tur famia, amigo, bisiña & conocir nan cuta hopi pa menshona, Aruba, Bonaire, Curacao,London & Hulanda.
Demas famia: Tromp-Evertsz-Woud-Angila-Engelhardt-Henriquez-Marcano-Maduro-Peña-Koolman-Romero-Sint Jago-Grootens-Sumter-Jansen- Van der Linde-Kransen-Wong-Fat-Boekhoudt-De Freitas-Holder-Paskel-Van
Eijden-Gonzalez-Ras-Geerman-Royer-Monsanto-Marugg-Kock-Schwengle-Zimmerman-SchoopCathalina-Balentien-Smith-Pieternela-Van Putten-Look-Monk-Coffy-Lomp-Bulbaai-Monte-Hojos-SloopMilano-Ordoñez-Colina-Trenidad-Croes- Robinson-Alcantara-Halley-Vrolijk-Oduber- Lo-a-njoe- TrottFundador-Solognier-Everon-Willems-Goddijn-Briyon-Rasmijn-Richardson-Wever-Lopez-Stamper-RobertFrancisca-Klever-Fistler-Cilie-Balchandani-Barry.
Nos mas sincero disculpa si den nos tristeza nos por a lubida un of otro famia i/of conocir nan.
Ta invita tur famia, amigo, bisiña y conocinan pa asisti na acto di condolencia y despedida cu ta tuma lugar diasabra, 16 di October di 2or di atardi pa 4or di atardi na Royal Funeral Home. Cremacion lo tuma lugar den seno familiar.
Nos ta lamenta cu pa motibo di protocol di Covid-19, nos no por ricbi bishita di condolencia na cas
It is with great pleasure that we proudly present to you our solution for the island of Aruba regarding online news.
This web app allows you to see all the latest news from all online news providers from the island. Instead of going on news sites one by one or finding out about the news on Facebook or other social media platforms, we created a one page website that gathers all news from all news providers. We are currently displaying the latest news articles from each news provider.
#stayinformed
© 2018 made by:
RG


text:
Pourierstraat – Dialuna marduga den careda di 1’or polis a wordo pidi na un adres den Pourierstraat, pa motibo cu nan a tende tironan.
Na yegada di e patruya nan a papia cu e habitante y su yiu muhe.
Ambos a declara cu nan tawata paden momento cu nan a scucha e zonido. Ora cu nan a bay wak pafo, nan a nota cu e schuifdeur tawata kibra.
Tambe nan a wak un buraco den e muraya di sala.
Despues cu nan a bay para pafo pa wak kiko por a pasa, nan ta haya dos hulz.
Patruya na e sitio a pidi pa departamento tecnico y tambe recherche.
Loke a pasa akinan ta algo sumamente peligroso, esnan cu a los e tironan ey sa tambe di e consecuencia nan.
Manera nos a trece den e otro noticia caba, diamars marduga tambe un Toyota Tercel color blanco estilo bieu, lo a los un of mas tiro dilanti piscina olympico na Savaneta.


text:
Sucursal di SVb na Van Leeuwenhoekstraat ta Cera
Update 3 april 2018: ambtenaar y gelijkgestelden cu tabata acudi na Van Leeuwenhoekstraat entrante mayan diaranson 4 di april por acudi na nos oficina principal na Eagle pa ricibi control medico. Tambe pa mayan nos liña di telefon 527-2782 ta den servicio atrobe.
Algun tempo pasa por a tuma nota cu e edificio di SVb na Van Leeuwenhoekstraat (Oud BGD) a ser declara no apto pa por traha den dje. Mientras cu SVb tabata pendiente pa muda di Van Leeuwenhoekstraat pa un otro luga nos sucursal na Van Leeuwenhoekstraat a keda habri. Entrante awe e situacion a yega na un estado unda nos no por duna servicio mas for di e edificio di Van Leeuwenhoekstraat.
Esaki ta nifica cu entrante awe nos sucursal na Van Leeuwnhoekstraat ta cera. Pues no ta posibel pa ricibi control medico pa sector publico na Van Leeuwenhoekstraat, tambe nos liña di telefon pa notifica AO 527-2782 ta for di servicio te proximo aviso.
Clientenan di SVb cu mester notifica AO por notifica AO online mediante nos website:
https://www.svbaruba.org/trahado/form-notifica-ao/.
Ambtenaar y gelijkgestelden cu mester a pasa SVb na Van Leeuwenhoekstraat pa ricibi control medico no por haci esaki mas te proximo aviso.
Nos ta pidi comunidad pa keda pendiente pa nos proximo aviso cual ta informa unda y entrante ki ora nos ta ofrece e servicionan aki atrobe na comunidad di Aruba.
Nos ta ofrece nos disculpa pa e inconveniencia aki.


text:
Durante fin di siman tras di lomba a tuma luga e evento di Tumba Festival den Entertainment Center. Tanto Participantenan como publico presente a gosa di e festival.
Aki ta unda Richard ‘Tattoo’ Quant, a bira Rey di Tumba Aruba 2018, tambe a gana Cantante miho uniforma y Cantante mas popular. Na di 2ndo luga ta Lugar Rolindo Dortalina , na di 3er luga a keda den man di Lugar Jurick Salomon, Na di 4te luga a keda den man di Jerwin Henandez. Rookie of the year a keda den man di Jerwin Hernandez ,e banda miho uniforma: Las Unicas


text:
WILLEMSTAD.- Ta resultá ku e trio sospechoso ku resientemente Kòrsou i Sint Maarten a entregá na Merka ta detené den e mesun prizòn di seguridat máksimo ku e notorio trafikante di droga mehikano El Chapo Guzmán.
Informashonnan ku EXTRA a haña ta bisa ku e trio Rietwijk, Felicia i Koeiman ta kedando riba e promé piso di e prizòn di seguridat máksimo na New York, miéntras El Chapo ta kedando riba e di 5 piso.
Pa detenshon di El Chapo Guzmán tin medidanan estrikto di seguridat. E echo ku ta ten’é awor aki na un piso haltu ta pasobra el a yega di hui den forma espektakular tempu ku e tabata será na México. Na e okashon ei el a koba un tùnel largu bou di e prizòn ku yudansa di tersera pa e hui. A rekaptur’é i despues di un huisio amplio finalmente e entreg’é na Merka pa aktividatnan di trafikashon di droga kombiná ku mortonan violento okashoná pa su kartel di Sinaloa na México. E ta kore riesgo di un kastigu di bida largu.
Awor aki El Chapo Guzmán ta fuertemente kuidá por sierto huntu ku algun sospechoso importante di trafikashon di droga di Merka i hemisferio. Ta den e prizòn aki e trio ta detené pendiente nan huisio na Merka. Nan tin kontakto ku eksterior pero tur moveshon ta estriktamente vigilá den e prizòn aki. Ta kontrolá i vigilá tur movida ku ta inkluí tambe yamadanan di telefòn ku nan haña.
EXTRA a haña konfirmashon tambe ku e tiramentu ku tabatin na prizòn resientemente i ku awor aki ta den investigashon ta relashoná ku e ekstradishon di e trio pa Merka. E tiramentu a tuma lugá den oranan di mardugá riba e dia ku a manda e trio Merka. “E tiramentu aki kaminda a laga un gran kantidat di kartucha atras i ku a spanta wardadónan di prezu no ta kasualidat. E idea tabata pa e hendenan aki keda Kòrsou algun siman mas. Aparentemente nan a haña informashon ku e avion speshal ku a bin buska nan a yega i hendenan ku ta den nan sírkulo a kometé e akto aki”, asina investigadornan ta bisa.
No ta masha kla kua kastigu e trio ekstraditá pa Merka ta kore riesgo di haña. Ta konosí si ku Merka no ta hasi wega.
Bron: Extra


text:
Inscripcion
Inscripcion pa ricibi beneficio
Pa un trahado por ricibi e beneficionan di e seguronan di trahado, ley ta stipula cu e doño di trabao tin e obligacion pa inscribi su trahado como asegurado na SVb. Sin inscripcion na SVb e trahado no tin derecho riba e beneficionan di e seguro di malesa y seguro di accidente. Si e trahado tin mas cu un doño di trabao e mester inscribi na SVb pa cada doño di trabao.
Pa ley tur trahado cu tin un convenio di trabao a base regular mester wordo inscribi na SVb. E cantidad di ora, duracion di contract of si ta trata di periodo di prueba of vakantiejob no ta porta ademas no ta kita e obligacion di inscripcion.
E propietario of directeur kende ta grootaandeelhouder (tin 50% of mas di accion den Registro di Accionnan) no por wordo inscribi como asegurado di SVb. Propietario of directeur cu no ta grootaandeelhouder por wordo inscribi na SVb solamente si nan ta ricibi salario.
Inscripcion
Inscripcion di trahado ta wordo haci online pa e doño di trabao mediante MiSVb (https://misvb.svbaruba.org). No ta posibel pa inscribi personalmente na SVb (entrante 15 november 2019).
Cambio den situacion laboral
Un doño di trabao mester inscribi e trahado riba MiSVb 2.0 atrobe of di nobo si su situacion laboral cambia, manera:
- Si e trahado cambia di doño di trabao.
- Si e trahado cuminsa traha bek pa e mesun doño di trabao.
- Si e trahado wordo translada di un compania pa un otro compania cu ta cay bao di mesun consorcio.
Obligacion di inscripcion
Entrante prome di juli 2016 tur doño di trabao (sea un natuurlijk persoon of rechtspersoon) tin e obligacion pa inscribi e trahado na SVb prome cu e prome dia di trabao, of riba e prome dia di trabao durante oranan di trabao.
Autoridad pa duna boet
Den caso cu e doño di trabao no ta cumpli cu e obligacion di inscripcion aki, SVb tin e autoridad di duna e doño di trabao un boet di no mas cu Afl. 500.000,-.
Terminacion di seguro
E trahado su derecho riba beneficionan ta termina na momento cu e trahado no ta den servicio mas. E doño di trabao por notifica SVb di esaki via nos portal MiSVb 2.0.
Mas informacion
Pa mas informacion por tuma contacto cu SVb na telefon 527-2700, via email na info@svbaruba.org of mediante e formulario aki.


text:
Pa añanan Aruba cu Hulanda tin trayecto di specialisacion
ORANJESTAD, Aruba: Recientemente nos hospital a celebra e logro di 4 nurse cu a logra nan diploma den e trayecto di specialisacion den neurologia bou guia di vrije Universiteit van Amsterdam Academie. Hunto cu Vrije Universiteit van Amsterdam Academie, pa añanan caba tin trayectonan di specialisacion, super specialisacion di nursenan aki na Aruba, entre otro pa Eerste Hulp pero tambe pa ICU y Dialyse. No ta desde awo nan a cuminsa cun’e, pero e tin añanan andando. E diferencia ta cu awo a amplia e habilidad of capacidad, e diversificacion di e opleiding cu nan ta dunando na Aruba. Minister di Salud Publico, Cuido di Nos Grandinan y Deporte, Dr. Carlos Alex Schwengle tabata presente pa felicita e nursenan cu a logra nan specialisacion.
Antes no tabata duna neurologia y di cual esaki ta prome biaha cu a duna e opleiding aki. “Esaki ta e prome “inlichting” duna y nos lo bay tin mester mas”, Minister Schwengle a vocifera. E ta kere cu esaki ta un bon señal pe nursenan mes, unda por bisa nan cu 1. ta invertiendo den nan pasobra mester di mas nurse y 2. e ta un bon señal pa hubentud por mira cu tin hopi caminda di cana. Hopi hende ta pensa cu den mundo medico ta dokternan so, pero no ta asina.
Den cuido tin hopi posibilidad y via estudio di bira nurse tin hopi posibilidad y diversificacion na caminda cu nan por haci. E no ta solamente un trabou, pero e ta hopi amplio y e ta un bon señal pa hospital. E hospital nobo ta biniendo cla y a cuminsa ocupa e edificio grandi, unda cu ta poniendo e camanan den dje. “Nos ta spera cu pa Augustus nos por muda. Nos ta spera cu nos por laga e servicio bieu atras y bin cu servicio nobo”, Minister Schwengle a indica.


text:
DISCURSO DI PROME MINISTER RIBA DIA DI BETICO
Aruba, hisa bo bandera di Aruba pa demostra e orguyo cu bo tambe ta sinti di ta Arubiano
“Riba 25 di januari, nos dia nacional, nos ta conmemora fecha natalicio di Betico Croes. Riba e dia aki nos ta para keto na e bida y e lucha di Betico Croes, cu danki na su determinacion y principalmente su amor pa Aruba, y danki na e sosten di un pueblo uni, awe nos ta biba den un pais autonomo den Reino.
Ta danki na e lucha cu Betico a lidera, otro pueblonan a wordo inspira pa lucha pa nan autonomia tambe. Betico tabata un tata di 4 yiu, un esposo, yiu, ruman, y e tabata mi omo y mi padrino di bautismo. E persona cu un carisma enorme, semper cu atencion pa tur hende, mescos cu ta su mesun yiu.
E atencion cu e tabata dedica na cada un di nos como su subrino y subrina, tabata mescos cu esun dedica na su yiunan. Ami tabata tin 20 aña dia mi a combersa cu n’e ultimo biaha prome cu e accidente fatal dia 31 di december 1985, y tabata pa stimula mi pa sigui cu mi estudio.
Y asina e tabata cu cada un di nos. Betico mes a bisa den un di su discursonan cu nos ta considera un di su discursonan di despedida den Seri Noka, “Mi no ta un tata di un famia di mama, tata y 4 yiu. Mi ta un tata particular, di henter Aruba. Y esey e yiunan di Aruba cu a conoce tambe a sinti. Como politico Betico Croes a demostra con ta lidera cu curason, poniendo e pueblo, e ser humano na prome luga. Con ta lidera cu respet pa otro, dunando respet y exigiendo respet.
El a mustra nos cu mester duna espacio na hende muhe den politica, pasobra mas participacion di hende muhe den politica y den puestonan importante den gobiernonan ta trece un miho balance den toma di decisionnan cu ta concerni nos tur, homber y muhe.
El a mustra nos con pa bo logra bo meta, bo mester tin biaha dal algun paso chikito atras, pa despues bo sali cu pasonan grandi padilanti. El a siña nos e importancia y e balor di stima nos pais, y nos simbolonan di libertad, nos himno y nos bandera. Betico a mustra nos e importancia di union, pasobra un pueblo uni hamas lo ser venci. Union entre famianan, union entre ideologianan politico, union entre esnan cu a nace aki, y esnan cu no a nace aki. Betico su palabranan tabata Arubiano no ta esnan cu a nace aki so, sino tambe esnan cu a haci di Aruba nan pais. Awor ta na cada un di nos pa sigui cu e balornan cu Betico Croes a mustra nos, y cu a conduci na logronan grandi pa nos pais.
Betico Croes no a cuminsa cu e lucha pa autonomia di nos pais. Politiconan grandi prome cu su tempo ya a cuminsa expresa e deseo di nos pueblo di ta baas den nos mesun cas. Sinembargo e lucha cu a cuminsa den añanan 40, di cual mi abuelo Panchico Croes tambe a forma parti cu accion di firma, a wordo bandona, y ta Betico a gara e bandera di e lucha ey, y a hib’e te na su final.
El a haya e fundeshi construi, pero debi na abandono e fundeshi tabata den mal condicion. El a fortifica e fundeshi, el a lanta e murayanan, yega ringbalk, el a pone e dak y asina a construi e pais Aruba cu awe nos ta biba aden. El a entrega nos e yabi di un Pais autonomo, pero lamentablemente e mes no a biba pa por a experienci’e, gosa di dje. Nos tin e privilegio ey di biba den e pais autonomo, pa nos lanta nos yiunan den e libertad aki.
Den e ultimo tempo varios biaha mi tabata pensa, kico Betico Croes lo a haci, si e tabata den e posicion aki. Ki decision e lo a tuma. Con e lo a atende cu e situacion. E tambe lo a scoge pa acepta e ayudo di Hulanda, bou condicionnan, contal cu nos pais no kibra? Mi no tin contesta riba e preguntanan aki, pero un cos si mi sa. Betico Croes lo ta hopi orguyoso di su pueblo, e pueblo cu e a sa di uni den un solo ideal: haci di Aruba un pais. Desde di e pandemia di Covid, nos pais y nos autonomia ta bou di presion. Covid a dal nos duro, pero inspira pa e lucha pa Status Aparte di nos pais cu Betico Croes a realisa, e biaha aki tambe, nos tin e mesun determinacion y amor pa nos pais, pa lanta, gara e bandera y sigui cu e lucha. talves nos tin cu dal algun paso chikito atras, pa despues sali dilanti cu pasonan grandi, pa un economia mas fuerte, cu un autonomia mas fuerta, pa un Aruba mas fuerte.
E aña aki nos no por celebra manera nos ta custumbra, pero nos por conmemora e fecha aki si. Hisa bo bandera di Aruba, pa demostra e orguyo cu bo tambe ta sinti di ta Arubiano. Conta bo yiunan, nan yiunan e storia di Betico. Y ohala cu e dia aki por inspira nos y duna nos e fortalesa cu nos cada un tin mester pa sigui enfrenta e retonan nos dilanti, y sali for di e crisis aki como un pais mas fuerte cu nos tabata”.


text:
DEN HAAG—E ‘sneltest’ di Corona obligatorio pa pasaheronan ku ta drenta Hulanda no ta konta pa nos islanan di eks-Antia i 9 otro pais.
Asina gobièrnu hulandes a anunsiá despues ku a bira konosí ku KLM ta bai kanselá vuelonan di larga distansia pa motibu di e ‘sneltest’ di corona algun ora prome ku vuelo. E eksonerashon ta konta pa Kòrsou, Aruba, Boneiru, islanan BES, IJsland, Oustralia, Japan, Nueva Zeelandia, Rwanda, Singapore, Sur-Korea, Thailand i China. Pa e paisnan aki e PCR-test no ta obligatorio tampoko. E eksonerashon ta nifiká ku KLM por sigui bula riba e paisnan aki, pasobra no tin rísiko ku e personal mester keda tras pa motibu di ‘sneltest’. E último aki ainda KLM no por a konfirmá. Di tur manera vuelonan diario di KLM pa Kòrsou ta sigui normal. TUI ta bula dos biaha pa siman Hulanda-Kòrsou.


text:
“E cifranan di casonan positivo di e siman aki ta mustra cu nos ta bayendo den e mesun direccion cu siman pasa cu tawata e peor siman den henter e crisis. Tur medida cu a wordo tuma, tur e tempo cu ta treciendo informacion y papia obviamente no ta dunando e resultadonan cu nos ta desea”, Prome Minister Evelyn Wever-Croes a expresa durante e conferencia di prensa pa duna informacion di e ultimo desaroyonan di Covid-19.
E fin di siman aki, Gobierno di Aruba y Crisis Team ta evaluando algun medida sperando cu esakinan lo yuda den evita cu hopi hende ta mobilisa riba caya y keda mas posibel paden. Diabierna lo anuncia e detayenan di e medidanan aki.
Ademas di e medianan nobo, a amplia e capacidad di control, call center pa loke ta trata casonan di isolacion y cuarenena, ta trahando mas proactivo. Crisis Team y Gobierno di Aruba ta haci un peticion na tur empleado publico tambe pa yuda den e crisis aki. A logra haña un ekipo basta grandi di empleado publico cu ta sali di nan departamento y yuda cu e crisis. Motivacion ta halto y Prome Minister ta gradici tur pa nan ayudo.
Prome Minister a duna di conoce cu mester si di mas hende y ta haci un apelacion na tur empleado publico cu kier yuda, pa laga sa a traves di hefe di trabou of a traves di departamento di recurso humano pa por wordo inlcui den e team cu ta trahando tur dia duro pa yuda den e crisis. Prome Minister a indica cu si no haya suficiente interes lo cuminsa apunta hende pa yuda pasobra e trabou aki mester wordo haci y ayudo di mas ta hopi importante pa logra.
Prome Minister ta recorda tur persona cu ta den isolacion of cuarentena pa keda paden di lo contrario lo por haya un boet cuminsando na Awg 1000. Esaki ta e disciplina di mas grandi cu e ciudadanonan aki por mustra pa evita mas contagio.


text:
Minister di Enseñansa y Deporte, Endy Croes recientemente a duna un resumen di su trabounan di e prome dianan di su maneho riba e tereno di Enseñansa. E Minister saliente a traha riba e PEN 2030 cu ta e Rapport cu tin riba mesa na unda diferente stakeholder a participa pa trece ideanan di e rumbo y direccion cu enseñansa tin cu bay di awo pa 2030.
Minister Croes a expresa cu su maneho di enseñansa lo wordo guia door di e SDG 4 cu ta e compas cu e Ministerio lo uza pa mehora enseñansa y brinda calidad pa nos muchanan y maestronan pa un miho Aruba.
E deseo di e Minister ta pa Enseñansa y Deporte bay di acuerdo cu e plan di maneho di Gabinete Wever-Croes II. Pa esaki mester pa departamento y stakeholders hunto cu e Minister sinta hunto y bin cu e prioridadnan den enseñansa y logra un miho maneho den enseñansa.
“Mi a pidi tur stakeholder cu mi a reuni cu nan, pa duna e top 3 prioridadnan pa infiltra kico ta e puntonan cu tin mas pura y esey cuminsa traha riba esakinan dependiendo di e necesidad di cada punto. Despues lo sigui cada biaha cu 3 top prioridad”, Minister Croes a duna di conoce.
E titular di Enseñansa a duna di conoce cu hopi stakholder a trece dilanti cu tin leynan anticua. Esaki, Minister Croes ta expresa cu e ta sinti cu e punto aki lo sali hopi halto riba e agenda y lo mester bin cu otro comision di experto mara na deadline pa revisa e leynan pa contretisa e retonan.
Tambe e parti financiero y digitalisacion lo mester conoce mehoracion. E rapport di World Economic Forum 2018 ta encera e ‘Future of job 2022 skills outlook’. Minister Croes a remarca cu tin trabounan cu awendia ta existi y tin otro cu mester bay prepara un fundeshi pa nan como tambe prepara nos muchanan pa e trabounan di futuro aki.
“Ministerio di Enseñansa lo ta man yen cu hopi trabou y reunion pa pone un direccion hunto cu e veld di enseñansa y sindicato pa traha na bienestar di enseñansa den su totalidad”, Minister Endy Croes a enfatisa.


text:
WILLEMSTAD – Mal kalkulashon den diseño i aplikashon di materialnan durante e ultimo renobashon ta pone ku mester bolbe bai renobá henter e superfisie di brùg Reina Emma, miho konosí komo brùg di ponton. E dèk di palu ku tin aktualmente ta den hopi mal estado i tur kaminda por mira palunan putrí ku ta forma un peliger pa peatonnan.
Ta hopi ta e peatonnan ku sea a yega di trompeká debí na palunan ku a lanta òf a yega di kai pa motibu di e burakunan ku tin riba e superfisie di brùg. Curaçao Ports Authority (CPA) ku ta e instansha ku tin maneho di brùg Emma bou di su enkargo a trata di remediá e situashon pero sin e resultado deseá ya ku e palunan ku tin bou di e dèk tambe ta putrí.
Un reportahe di José Manuel Dias
Despues di a deliberá ku Nederlandse Organisatie voor toegepast- Natuurwetenschappelijk Onderzoek (TNO) i Servisio di Obranan Públiko (DOW) a yega ne konklushon ku e estado ta hopi deplorabel i ku mester renobá e superfisie kompletu. E renobashon lo dura mas o ménos dos luna i lo keda ehekutá meimei di otro aña despues di e temporada haltu di barku krusero.
Outor José Manuel Dias


text:
SKOA’s Awards Celebration 2018-2019
E anja aki un biaha mas SKOA ta sera anja escolar ’18-’19 cu differente awards pa su empleadonan. Premio ta wordu duna den tres categoria: Rookie di Anja, Award pa Excelencia y Lifetime Achievement Award.
Cu hopi orguyo SKOA ta presenta e siguinte ganadornan. Rookie di anja 2018-2019: Karenza Werleman di Rosario College Basisschool, Anton Huijben di Colegio San Augustin, Shannon Mary-Anne Flanegin di La Salle College. Award of Excellence: Marlien Luitjes-Dokman di Jacintha Kleuterschool, Alvin Tromp, Robert Figaroa & Dayenne Valdink di Maria College Mavo y Maria College MAVO dependance, Dimitri Frans di SKOA, Maria Boekhoudt-Sanchez di Sint Michaël School Aruba. Lifetime Achievement Award: Angela Etwina Oudshoorn di Agnes Kleuter School, Elba Hirschfeld-Smith di Cacique Macuarima, Rubia Bernabela di Colegio San Augustin, Robinson Alberto, mihor conoci como ‘Robbie’, di Sint Franciscus college, Dominicuscollege Basisschool, St. Rosa College Basis, Colegio Bon Bini y Anglo kleuterschool.
SKOA kier a gradici Sams Club Aruba, Rejuvenate Medi Spa La Trattoria El Faro Blanco, at Lighthouse Westpunt, Así Es Mi Perú y The Kitchen Table by White cu a contribui na un regalo pa nos ganadornan.
E hospitalidad di Fernando Mansur di House of Mosaic a hasi e anochi aki uno inolvidable pa tur nos ganadornan. Tin mas fotos di e evento den e album ariba nos facebook page.


text:
Segun e informe, na Aeropuerto di Aruba a detene 3 persona di e avioneta, cu pa colmo tin matricula falso Mericano. Awor e Piloto y e dos ocupantenan por bay enfrenta acusacion criminal na Merca.
La Patilla a mustra cu e avion mes a lanta vuelo for di un caretera solitario net pafo di Ciudad Bolivar na Venezuela, a haci un aterizahe di emergencia na Aeropuerto Reina Beatrix. Autoridad di Douane a keda sorprendi cu e cargamento inusual, esta un total di 932 kilo di oro di pureza halto, casi un ton, cu tabata poni den maletanan di luho.
Nan a listra e avion despues cu investigadornan na Aruba a descubri cu e avion chikito ta bulando usando matricula Mericano, esta N36754, cu den realidad ta responde na un avion monomotor, di cual su ultimo vuelo tabata mas di 20 aña pasa na California, segun e registro di e website FlightAware.
Segun e registronan di FAA di merca, e avion N36754 original a wordo saca di e registro na September 2012. El a wordo adkiri pa un cumprado priva na Los Angeles, California.
Den e procedimento a detene e Piloto Venezolano y e dos ocupantenan Venezolano. Den e operacion a participa tambe Agentenan Federal mericano cu ta staciona na Aruba pa cu e US CBP pre-inspection.
E cargamento tin un balor riba mercado internacional di como 50 miyon Dollar.
E tripulantenan cu a wordo interoga, ta den proceso di wordo extradita pa Merca, pa enfrenta acusacionnan criminal na Florida.
E relato di La Patilla no ta menciona ningun fecha cu e caso aki aparentemente a socede, ni si acaso esey ta den fin di siman cu a pasa.
Na Aruba, como cu awor Ministro Andin Bikker a prohibi Voceronan Policial di traha relato den weekend pa prensa (pa prome biaha den Historia di Aruba), casi no ta haya nada di balor mas di Polis pa dos aña caba.
Prome cu ciere di edicion DIARIO a haya informacion for di fuentenan fidedigno, cu ningun avioneta cu e registro menciona a ateriza na Aruba y no tabata tin ningun aterizahe di emergencia, ni avionnan straño manera a keda menciona door di La Patilla.
Parce cu ta trata aki un bes mas di ‘Fake News’ y mas cu logico tur ‘Fake News’ tin tendencia di bira un ‘noticia viral’ cu tur hende ta comparti pa medio di e plataformanan social existente.
Posibelmente, durante di awe Gobierno lo por trece algun informacion pa confirma of pa nenga e veracidad di e informe aki.


text: KRALENDIJK – KNMI ta informá ku apesar ku e situashon di tempu no a kambia manera a pronostiká ayera djadumingu, mester sigui ku bista pa e situashon di tempu. E chèns ta grandi ku durante e siman aki, bientu lo ta for di direkshon sùitwèst i ku e konsekuensianan. For di awe por eksperensia e bientu for di direkshon sùitwèst, sinembargo no ta alkansá 10 nudo. Si bientu oumentá su velosidat, KNMI ta informá tokante e situashon. Ta importante pa sigui tuma nota di informashon pa medio di website, pa asina tin un bista di e situashon di tempu pa Boneiru. Aktualmente no tin atvertensia pa loke ta trata mal tempu.


text:
Minister Ruiz-Maduro a reuni cu Banco Mundial
Minister Ruiz-Maduro a reuni cu Banco Mundial
ORANJESTAD – Minister Ruiz-Maduro a reuni ademas cu sr. Koen Davidse kende ta un director ehecutivo di Banco Mundial cu ta representa, entre otro, e interesnan di Reino na World Bank. E mandatario a repasa e trabounan cu Banco Mundial ta yudando Aruba cune y e posibilidadnan pa por sigui ricibi mas ayudo technico.
E mandatario a reuni tambe cu sr. Richard Doornbosch kende ta Alternate Executive Director na IMF y ta atende cu e asuntonan di e Paisnan den Reino Hulandes na IMF. A conbersa riba trabounan cu IMF ta asisti Aruba cune riba e tereno fiscal y a gradici pa e asistencia technico cu pronto Aruba ta bay haya riba ‘Wage Bill,” ‘Government Financial Statistics’ y ‘Debt Management.’


text:
TRASPASO (OVERDRACHT)
Kiko ta un traspaso?
Por papia di traspaso di derechi di èrfpagt den kaso ku hasi e traspaso via di notario, sin intermediashon di Domeinbeheer.
Dikon ta hasi traspaso di derechi di èrfpagt?
Si akaso bo ta bende bo kas kual ta trahá riba un tereno di èrfpagt, bo mester hasi traspaso di bo derechi di èrfpagt pa e doño nobo. E traspaso mester sosodé semper via di notario. Traspaso di un derechi di èrfpagt por sosodé solamente na momentu ku e bibienda riba e parsela en kuestion ta kla i habitabel. Notario ta kontrolá si e bendedó ta e persona ku derechi hurídiko di e parsela di èrfpagt i si ta pèrmití pa bende esaki. Den e kaso aki ta chèk por ehèmpel si e bendedó a paga tur kanòn di èrfpagt i impuesto di asuntu inmóbil. E notario ta sòru pa registrashon di e parsela riba nòmber di e kumpradó na Kadaster.Na momentu di e traspaso via di notario, e kondishonnan di e derechi di èrfpagt original ta keda na vigor. E persona ku derechi di èrfpagt (bieu) ta responsabel pa e kanòn di èrfpagt te na momentu di e siguiente fecha di vensementu. Kuminsando for di e fecha aki e persona ku derechi di èrfpagt nobo mester paga e kanòn di èrfpagt.
Ki ora Domeinbeheer ta intermediá?
Domeinbeheer ta intermediá den un proseso di traspaso na momentu ku e kas/ konstrukshon ku e persona ku derechi di èrfpagt kier traspasá no tin dak ku bentana. Na momentu ku kana e kaminda ofisial i legal di benta via di notario, notario lo no hasi e traspaso, sino manda e bendedó Domeinbeheer pa pidi e pèrmit nesesario pa por hasi e traspaso. Domeinbeheer na su turno ta evaluá e petishon i seguidamente tuma un desishon. Si Domeinbeheer bai di akuerdo ku e petishon, e bendedó ta risibí un dekreto ministerial serka Domeinbeheer pa e bai notario kun’é i finalisá e proseso di traspaso.
Kiko ta e kostonan?
Por lo general e kostonan ta bai pa e kumpradó den e terminologia ‘kostonan di kumpradó’. En prinsipio e kumpradó mester paga e kostonan na momentu di traspaso.
Ta trata di e siguiente kostonan:
• impuesto di traspaso
• kostonan di Kadaster
• stampia
• kostonan di notario
PREGUNTANAN FREKUENTE:
Mi por kumpra un konstrukshon riba parsela di èrfpagt sin intermediashon di Notario?
Nò, e benta mester sosodé semper via di Notario.
Mi por kumpra un parsela di èrfpagt bashí
Nò, no por bende ni kumpra un parsela di èrfpagt bashí.
Kiko ta pasa ku mi petishon pa kavel di èrfpagt riba lista di espera di Domeinbeheer, si mi kumpra un parsela di èrfpagt?
Domeinbeheer ta kita bo for di riba lista di espera.
Spletsmentu
Nò, e benta mester sosodé semper via di Notario.
Kiko ta spletsmentu?
Si akaso bo tin un parsela grandi den èrfpagt òf hür, bo por hasi un petishon pa spletsmentu di e parsela. Un petishon pa splets parsela ta enserá ku for di un tereno ta saka mas parsela. No ta tur parsela por bin na remarke pa spletsmentu; aprobashon di un petishon pa spletsmentu ta dependé entre otro di e grandura di e parsela i e motibu pa kua ta hasi e petishon pa spletsmentu.
Ta hasi petishon pa spletsmentu di un parsela den kuadro di:
• Traspaso di tereno
• Kambio di un parti di tereno di hür den èrfpagt
• Kambio di destinashon
Despues di spletsmentu ta originá parsela nobo. Kada parsela tin su propio indikashon di parsela ku su propio liña di separashon nobo.


text:
Bo tin algun pregunta? Klek riba e siguiente link.Tuma kontakto >
Publiká riba 11 June 2018
Último añanan e tereno fiskal internashonal a kambia inmensamente. Ku aporte polítiko di lidernan di G20, e komunidat internashonal a tuma akshon huntu pa elevá transparensia i kambio di informashon riba tereno fiskal i pa atendé debilidatnan di e sistema fiskal internashonal ku ta krea oportunidat pa eroshon di base fiskal i movementu di ganashi esta BEPS (“Base Erosion Profit Shifting”). E normanan di akuerdonan internashonal pa ku transparensia i kambio di informashon riba tereno fiskal a buta un fin na e era di sekresia di banko.
Aktualmente mas ku 150 pais i hurisdikshon partisipando, Global Forum on Transparency and Exchange of Information for Tax Purposes a sigurá for di nan establesimentu na aña 2009 te ku awor aki un implementashon konsistente i efektivo di e normanan pa ku transparensia internashonal.
E krísis finansiero i planifikashon fiskal agresivo di kompanianan multinashonal a pone BEPS haltu riba e agènda polítiko.
Na sèptèmber 2013, lidernan di G20 a aprobá e ambisioso i ekstenso akshon di plan di BEPS. A base di e plan di akshon OECD (Organisation for Economic Co-operation and Development) i paisnan di G20 den dos aña a desaroyá i aprobá un pakete di medida. E pakete aki ku paisnan mester komprometé nan mes kuné ta konsistí di 15 akshon.
E meta prinsipal pa e akshonnan aki ta pa trese transparensia fiskal i pa kada pais por kobra impuesto riba e parti ku ta toka nan. For di un punto di bista ku for di fin di añanan 90, Kòrsou a skohe pa ta un hurisdikshon transparente. Na 2016 Kòrsou a sigui riba e rumbo aki i a komprometé su mes na e mínimo, kual ta 4 punto di akshon for di e 15 puntonan, ku ta akshon di puntonan di BEPS 5, 6 en kombinashon ku 15, 13 i 14.
E interkambio di reportahe di paisnan (“landenrapportage”) ta akshon number 13 di BEPS.
E reportahe di paisnan (“landenrapportage”) ta pa interkambiá informashon dor di e kompanianan multinashonalnan ku un total di benta di e grupo riba 1.5 mil mion (“miljard”) florin (riba nivel mundial) anualmente. Nan tin ku raportá nan informashon na Kòrsou i Kòrsou na su turno ta interkambiá esaki ku tur pais den kual e kompanianan di e grupo aki ta establesé.
Tin un dekreto gubernamental tambe mará na e konsepto di lei aki, kual ta duna eksaktamente kua informashon lo mester entregá na Inspekshon di impuesto pa interkambio internashonal. Resientemente Hunta di Konseho (“Raad van Advies”) a trata e dekreto gubernamental.
Introdukshon di e lei aki ta hopi urgente. Si nos komo Pais no a hinka e akshon number 13 di BEPS den nos lei, esei lo a nifiká ku Kòrsou no ta kumpli ku kompromisonan internashonal.
Den kuadro di transparensia i pa enforsa kòntròl pa ku esaki e lei aki tambe ta regla e obligashon pa e asina yamá “stichting particulier fonds” (SPF) pa hasi for 1 yanüari 2019 deklarashon di impuesto riba ganashi (“aangifte di winstbelasting”). E kambio aki no ta kambia e echo ku ketu bai a base di artíkulo 2, insiso 1, bou di h, di e Landsverordening op de winstbelasting 1940 un SPF, ta eksonerá pa impuesto di ganashi (“vrijgesteld pa winstbelasting”) i lo no ta tin ku paga impuesto riba ganashi (“winstbelasting”), basta ku e ganashi no ta sali for di operashon di negoshi (“winst voortvloeit uit bedrijf”).
OECD a evaluá Kòrsou konforme BEPS 5 i a konkluí ku Kòrsou tin 3 régimen preferensial, ku ta “vrijgestelde vennootschap”, “exportregeling” i “e-zone regeling” i ku tin ku adaptá esaki konforme reglanan di OECD. Pa ku esaki Gobièrnu tin un proyekto di lei den proseso pa kambia e 3 régimennan aki i den e proyekto di lei aki lo bini ku otro proposishon pa stimulá e ekonomía di Kòrsou.
Den kuadro di e asina yamá “Nexus approach” di BEPS 5, kaminda ku no por tin propiedat intelektual (IP) sin supstansia “substance”, OECD a evaluá Kòrsou tambe i a konkluí ku e propiedat intelektual (IP) menshoná den lei pa loke ta trata e “vrijgestelde vennootschap” i e “exportregeling” no tin supstansia “substance” i ku Kòrsou lo tin ku adaptá esakinan promé ku 1 di yüli 2018. Komo ku e trayekto di un proyekto di lei ta largu i pa evitá ku 1 di yüli 2018 ta yega i e lei pa loke ta trata propiedat intelektual (IP) den “vrijgestelde vennootschap” iku no a adaptá e “exportregeling”, Gobièrnu a skohe pa saka e parti di propiedat intelektual (IP) sin supstansia “substance” for di e “vrijgestelde vennootschap” i e “exportregeling” den e lei aki, pa despues den e otro proyekto di lei, manera anteriormente menshoná, bini ku otro proposishon pa ku esakinan.
Ku e splikashon menshoná, mester keda kla pa un i tur ku SPF lo sigui ta eksonerá di impuesto di ganashi (“winstbelasting”). E parti di proyekto di lei aki ta drenta na vigor entrante aña 2019 i konsekuentemente e promé deklarashon di impuesto ta tuma lugá na aña 2020.


text:
Tanki di rekompreshon
Seri di Herensia Kultural
“E tanki di rekompreshon tabata un regalo di Shell na dòkter Kroon” asina bruder Edwin Lorenzo Valeriano di Sehos, ku durante desenas di aña a traha ku e aparato, ta konta. “Na prinsipio su lugá tabata kantu di awa na Batipaña. Tabata e promé tanki di rekompreshon ku Kòrsou tabata disponé di dje. Promé ku esei sambuyadónan ku síntoma di e enfermedat di dekompreshon mester a bolbe baha den awa.”
E enfermedat di Bends ta un konsekuensia di a keda demasiado tempu bou di awa. Debí na e preshon ku ta oumentá durante ku un hende ta sambuyá, tehido di su kurpa ta apsorb’é e nitrógeno den e aire ku e ta inhalá. Tantu mas hundu i mas largu bo sambuyá, tantu mas nitrógeno ta akumulá den bo kurpa. Segun bo ta subi pa sali na superfisie atrobe e preshon ta bai bahando i poko poko bo ta ekshalá e nitrógeno. Si bo subi demasiado lihé òf si bo keda demasiado largu bou di awa e nitrógeno di mas no por sali for di bo kurpa. Esaki ta forma globonan di aire den bo sanger, loke ta aktivá tur sorto di komplikashon, entre otro bo ta sinti bo kabes ta bira, bo ta bira steif, bo kurpa ta hinka, bo ta sintibo slap, drenta shock, sintibo lam, sinti difikultat pa hala rosea i doló den brasa, pia i skarnirnan. Den kasonan masha serio e enfermedat por ponebo pèrdè konosementu i e por tin hasta morto komo konsekuensia. E síntomanan ta surgi generalmente entre un kuartu di ora te 12 ora despues di a sambuyá. Den un tanki di rekompreshon ta pone e sambuyadó bèk na sierto preshon, di manera ku e ora ei e por ekshalá e nitrógeno di mas ku e tin den su kurpa. E preshon preskribí ta dependé di kon hundu el a sambuyá. “E promé pashènt ku nos a trata den e tanki di rekompreshon di Shell, tabata un mucha hòmber chikitu di for di tera ku tabatin un infekshon di tétano,” segun Valeriano. E atmósfera den e tanki ta konsistí di aire normal. Sin embargo, komo e pashèntnan ta haña oksígeno puru via un máskara, esaki ta mata kualke infekshon. Resientemente desaroyonan muchu mas moderno ta pèrkurá pa e aire ku e persona ekshalá pasa via un slan bai, di manera ku esei no ta drenta den e kamber di aire atrobe. Despues di a para algun aña kantu di awa, a muda e tanki di rekompreshon pa Sint Elisabeth Hospitaal mes, loke por lo general tabata mas práktiko pa tratamentu di e pashèntnan.
E tanki di Shell, den kua por a subi e preshon te na dos atmósfera, a keda den funshon te na 1976; despues di esei ta tanki di rekompreshon di Marina Real so tabata na servisio; esaki ta ofresé muchu mas posibilidat. Valeriano “Den e tanki bieu ta un pashènt so por a trata na e mes tempu”. E kamber den e tanki ta 2.30 pa 1.90 meter. Un persona di 1.80 meter no por a bai aden. E slùis, destiná pa kambia e kondukshon, ta 1.15 pa 1.90 meter. Den e tanki di marina por bai tres pashènt. Tin ademas den tur dos tanki lugá pa un hende ku ta kompañá i guia. Pasobra e tanki di Shell tabatin un sistema di spula mas simpel, e tabata keinta mas lihé i p’esei mester a spul’é ku mas frekuensia ku e tanki di marina.” Tur hende ku tarea di guia na Sehos por bai huntu ku e pashènt te un preshon ku ta reina na un profundidat di 165 pia, segun e bruder. “Pero generalmente ku 60 pia bo ta yega basta leu ku e tratamentu. Den kurso di añanan e manera di trata a kambia. Antes pashèntnan tabata keda hopi biaha sinku ora den un tanki di preshon, i si nan keha solamente di doló den e skarnirnan tabata pone nan dos ora i un kuartu. Ta dies aña kaba ku despues di kada 20 minüt ku duna oksígeno ta tene un periodo di sinku minüt di sosiegu, di manera ku e pashènt por kome òf bebe algu. Na Estados Unidos nan a proba ku si un pashènt keda 90 minüt den e tanki na un preshon manera ta reina na un profundiat di 60 pia e sosiegu ei ta duna mihó resultado.”
No ta habitantenan lokal so, tambe pashèntnan di e islanan bisiña i di den region konosé kaminda pa e tanki di rekompreshon na Kòrsou. “Nos ta haña pashènt di Puerto Rico i di Estados Unidos,” segun Valeriano. “Tur e basenan di forsa aéreo sa ku nos ta disponé di ekipo ku ta kumpli ku normanan internashonal.”
Fuente
Entrevista ku Edwin Lorenzo Valeriano, febrüari 2001.PADI Open Water Diver Manual, Hettlingen, Duitsland, PADI-Europe, 1988.


text:
You May Also Like
Studiante den Derecho Fiskal i Ekonomia a presentá su tesis di graduashon “Evaluashon di nos regulashon fiskal pa komersio elektróniko i Ekonomia Digital na regulashon internashonal” – Student Fiscaal Recht en Economie presenteerde afstudeerscriptie met als onderwerp “Toetsing van onze fiscale regelgeving voor E-commerce & Digital Economy aan de internationale regelgeving”
You must log in to post a comment.
This site uses Akismet to reduce spam. Learn how your comment data is processed.


text:
Algun dia despues ku e miembronan di Staten a sinta riba 2 novèmber 2012, urgentemente lidernan di frakshon a keda yamá pa un reunion. Na e momento ei e gobièrnu nobo no a sinta, no tabata konosí ken ta koalishon i kende oposishon. E promé punto tabata pa proponé un kandidato pa Presidente di Staten ku despues di algun siman lo a baha pa traha lugá pa Marcolino Franco. Ora mi a kera ku e otro punto(nan) lo ta ‘aanwijzing’ o futuro di refeneria mi a keda babuká di tende ku tabata trata di un invitashon di Parlatino pa un biahe. Mi tabata e úniko lider di frakshon ku a vota kontra. Mi no a mira e relevansia ni urgensia.
Promé ku sigui ta bon pa tira un bista atras. For di den komienso di añanan 80, Antia Ulandes a hasi tur esfuerso pa bira miembro di Parlatino ku a forma na 1964. Den un reunion di Parlatino ku a tuma lugá na Bogotá den febrüari 1981, Miembro di Staten Roy van Putten ku a bai ‘lobby’ kuriosamente a bisa: “E úniko relashon ku Antia tin ku Ulanda ta e idioma Ulandes. Pero nos no ta papi’é boluntariamente, sino fòrsá”. Van Putten a kontinuá: “E Antiano di orígen Arubano, Boneriano i Yu di Kòrsou tin kontakto estrecho ku Latino Amérika pa motibu di historia, kultura i deporte. No tin ningun Antiano riba e tres (3) islanan ku no ta papia Spañó, adorá e mesun santunan, baila i kanta e mesun müzik”.
Ni e diskurso aki ni otro esfuersonan ku a sigi no a yuda. Parlatino na 1988 ta manda informá Antia Ulandes ku a rechasá e petishon pa miembresia permanente. Esaki a konsiderá ku un pais no-independiente no por a bira miembro. Apesar di e desapunto, Antia Ulandes no a entregá i despues di hopi kombensementu, Parlatino a akseptá nos komo miembro permanente na 1990.
Nos pais tin pues un historia largu ku Parlatino. E pregunta ta keda ki relevansia e relashon aki tin pa bida di e suidadano aki na Kòrsou? Ta masha normal ku despues di x tempu ta evaluá miembresia na organisashonnan regional. Algun aña pasá Gobièrnu (kier) a evaluá nos miembresia ku Association of Caribbean States. Pakiko no ta evaluá nos miembresia na Parlatino? Esaki sigur en bista di e miles di florin ku nos ta paga anualmente pa miembresia i e biahenan kostoso pa tur tipo di reunion. Staten ku semper tin boka yen di kontrolá Gobièrnu no mester tin miedu pa laga kontrolá su mes. Esaki sigur en bista di hopi reklamo den pueblo, no awe, pero hopi aña kaba pa loke ta Parlatino.
Den kuater aña nunka ami a biaha pa reunionnan di Parlatino. Mi no a mira e relevansia. Di otro banda mi no por a kombensé un mayoria pa sikiera evaluá nos partisipashon na Parlatino. Parlatino a para bira un derechi atkerí di e Miembro di Parlamento pa biaha. Mester bin un kambio.
Willemstad, Curaçao


text:
WILLEMSTAD – Awe mainta den Korte di Hustisia a trata e apelashon di e sospechoso Kuwas alias Monster, kende a haña un kondena di bida largu pa entre otro su enbolbimientu den e asesinato di polítiko Helmin Wiels. Abogado General Van der Schans a resitá e kuater akusashonnan i hues Ter Berg, huntu ku dos hues mas, a trata tur e puntonan di akusashon i apelashon.
Awe atrobe hues Ter Berg a indiká ku e transmishon bibu di e kaso via radio of internet, ta afektá e abilidat di e akusado pa papia abiertamente, i teniendo kuenta ku esaki awe tambe, no lo transmití e kaso bibu más. Kuwas a drenta sala bou di masha seguridat, bistí ku un chaleko di anti bala.
Dick Drayer ta papia ku Aubert Wiels
Elvis Raphael Kuwas, di 37 aña di edat, ta akusá di a asesiná Helmin Wiels, ta enbolbí den e asesinato di Raikel Consencion i Lionel Arnoud, i último, e atrako riba Héctor Henríquez. Durante e apelashon di Kuwas su abogado Olga Saleh – Kostrzewski a indiká ku a pidi pa tende sinku testigu, pero ta kuater so a presenta. Entre e testigunan tabatin señora Kuwas – Andrea, pero ni Ministerio Públiko ni e abogado di Kuwas no por a lokalisá señora Rombley.
Después ku señora Rombley a haña sèn serka ministerio públiko pa kubrí sierto gastunan, manera un tíket pa biaha pa eksterior, no por a lokalisá señora Rombley niun kaminda, i según abogado Saleh – Kostrzewski, esaki a perhudiká e defensa di Kuwas. Después di un konsulta breve ku su abogado, Kuwas a opta pa laga e testimonio di Rombley kai pa asina por a sigui trata e kaso.
Siguientemente a trata Kuwas su enbolbimientu den e asesinato di Wiels. Durante e periodo di Kuwas su aresto día 7 di Mei 2013 pa aworaki, e akusado a duna diferente deklarashon kontradiktorio. Ora hues Ter Berg a puntra e akusado dikon awe si mester kere su deklarashon, el a splika ku anteriormente e no kier a inkriminá niun hende ku un relato eksakto di kiko a pasa. “Si mi a papia fo’i trempan mi bida lo tabata aún mas na peliger”, según Kuwas. Alabes Kuwas ta tilda Ministerio Públiko di a pone un preshon inmenso riba señora Kuwas-Andrea, kual a pon’é hasi deklarashonnan falsu. Awe e ta para ariba ku e no tabatin nada di haber ku e asesinatonan, pero si ta rekonosé su enbolbimientu den e atrako. Kuwas ta lamenta ku Rombley, kende tabata manager na Héctor Henríquez, no a keda persiguí komo outor di e atrako.
Finalmente a trata e aspektonan personal di Kuwas su bida kende a indiká di a lanta den e mundo di droga fo’i chiki i komo mucha tabata pasa droga ku su mama. Kuwas a kai será na varios okashon na Hulanda i Kòrsou pa delitunan manera atrako i ekstorshon, pero nunka pa asesinato. Den e seshon di mèrdia e abogado general a pidi kastigu di bida largu pa Kuwas.
Outor Deya Mensche


text:
Un situacion basta tenso a tuma luga awe mainta den trafico na momento cu un truck di chica pos y un vehiculo particular a accidenta y tranca e fluho por completo riba e caretera principal. Tin di bisa tambe cu afortunadamente no tabata tin ningun hende cu a resulta herida den e incidente aki.
Esaki a tuma luga den careda di 7:30 am un poco mas pariba di e rotonde di Drive Inn na Balashi. A pidi presencia di polis mirando cu e a surgi un stagnacion total na momento cu e truck a termina den tur su largo meymey di caminda. El a blokia e caminda completo y pone cu ningun auto no por a pasa mas.
Di otro banda e vehiculo particular (un Toyota Yaris) a bay para te na e otro banda di caminda pasando riba e particion di e caretera. Ambos vehiculo tabata direccion pariba pero debi na e impacto, e Yaris a bay para p’e otro banda y direccion contrario.
A tuma nota tambe cu a dal un palo di luz benta abou y basta daño riba e parti di ‘landscaping’ di Green Corridor. Investigacion lo saca afo responsible como cu tin declaracion contradictorio.


text:
Ounke ku meta di mi blog ta mas bien un “think tank”, mi sa haña e pregunta: “Kiko abo lo a hasi?” manera ta e kaso ku e kondishonnan mará na e ayudo Hulandes den kuadro di covid 19.
Segun Fòrti tin dos opshon: akseptá òf rechasá. P’ami tin un di tres opshon, esta negoshá i akseptá. Lo mi no a subi ningun kabai emoshonal di WIC ku no ta resolvé nos problemanan.
Na aprel 2020 mi a premirá korektamente ku NOW -debí na mal formulashon i konsekuentemente implementashon- lo resultá den un frakaso. NOW mester keda reformulá. Mester pone kondishonnan estrikto pa atendé ku plaka públiko, sea ku esaki ta di Hulanda òf nos plaka di belasting. Ta basta ku despèrdisio, salarionan eksorbitante i “vriendjespolitiek”. No pa tene Hulanda kontentu, pero pasombra ora malusá plaka di pueblo, t’esnan vulnerabel ta sufri mas.
Tambe mi lo a negoshá ayudo pa krea i fortalesé kapasidat institushonal. Nos institutonan ta karesé struktura, prosedura transparente, “accountability”, efisiensia, teknologia adekuá, i hende kapas na e posishonnan korekto pa asina yuda manehá nos pais na drechi. Si nos ke desaroyo duradero (ménos dependiente di ayudo) nos mester mas kapasidat institushonal. P’esei mi no ta kere ta un instituto Hulandes so mester atendé ku e pakete di ayudo/reforma Hulandes. Ademas, falta di institutonan fuerte ta pone ku e élite semper lo keda probechá i bira mas riku.
Reforma -ku apesar ku nos ta na altura di dje a laga para- ta sumamente nesesario. Pues e eksihensia aki di Hulanda ta korekto. Mester reformá nos strukturanan (hopi bia ankrá den lei antikuá) pa asina nos probechá di e oportunidatnan den mundu. Nos meta mester ta pa nos ta mas produktivo, mas globalmente kompetitivo i konektá. Ta trata di reforma di e.o. enseñansa, labor, ekonomia i medio ambiente.
Finalmente un salida negoshá tin muchu mas benefisio kompará ku imposishon di Den Haag ku por bira un pleitu hurídiko largu den kua esun ku tin mas di pèrdè ta Kòrsou, prinsipalmente esnan den pèrtá.
Mi a skohe un karera diplomátiko i ta kere den diálogo, mantené kabes friu i no “spierballentaal”. Pa bienestar di nos pais ku ta den un situahon penibel, mi ta spera Fòrti skohe bon.
Willemstad, Kòrsou


text:
Bo tin algun pregunta? Klek riba e siguiente link.Tuma kontakto >
Publiká riba 24 September 2019
Ministerio di Finansa den koperashon ku Inspekshon di Impuesto i Landsontvanger a hasi hopi esfuerso pa por reanudá nan servisio na publiko. Entretanto tin diferente lokalidat kaminda ta duna servisio temporal na públiko. Aki ta duna un bista di e servisio ku ta duna i na kua lokalidat.
Landsontvanger
Ontvanger a kuminsá duna servisio na CPost Punda entrante 19 di sèptèmber 2019.
Pago di belasting i prima
Por hasi tur pago di belasting i prima manera Inkomstenbelasting,
Omzetbelasting, Winstbelasting, Onroerendezaakbelasting, AOV, Cessantia,
Depósito di Vreemdelingen i tur otro tipo di pago na lokèt di Ontvanger
na CPost Punda, Plasa Wilson “Papa” Godett 1.
Pago di impuesto i prima ta kontinua normal via di banko i PAGOmátiko.
Duna informashon
Informashon general ku tabata duna na bali di Ontvanger, manera
“debiteurenoverzicht”, dokumento di “betalingsgedrag”, stèmpel i
formulario di “definitief vertrek” ta tuma lugá na e bali di Ontvanger na Cpost.
Tambe por entregá karta pa Ontvanger, stèmpel aangifte, entregá kopia di
Bezwaarschrift i otro dokumento destiná pa ontvanger.
Pago di number di outo
Pa loke ta trata belasting pa outo. Entrante djaweps 19 di sèptèmber por hasi
pago di number pa vehíkulo nobo solamente na lokèt di Ontvanger na CPost
Punda.
Na lokalidatnan temporal di Ontvanger na Girobank Scharloo, ACU i
CPost Groot Kwartier lo no por hasi pago di number pa vehíkulo nobo mas.
Tur otro pago di number di outo ku tabata hasi na diferente lokalidat di
Girobank, ACU i CPost lo sigui normalmente.
Servisio na lokèt di Ontvanger na SVB
E lokalidat na SVB lo sigui duna siguiente servisio:
– kambio di vehíkulo pa otro doño (“overschrijving”);
– buska plachi di number pa vehíkulo nobo;
– entrega plachi di number;
– benta di stampia i “dokterverklaring” pa reibeweis.
Orario di bali i kaha na Cpost
Orario di bali di Ontvanger na CPost Punda ta 7:45 pa 11:30 i 13:45 pa 15:30
Orario di kaha di Ontvanger na CPost Punda ta 7:45 pa 15:30
Ontvanger su number di telefòn na Cpost ta 433-1111
Orario di bali i kaha na SVB
Orario di kaha di Ontvanger na SVB ta 7:45 pa 11:45 i entre 13:45 pa 15:30.
Ontvanger su number di telefòn na SVB ta 434-4100.
Inspekshon di Impuesto
Inspekshon di Impuesto a alargá e término pa empresario pa hasi aangifte i pago di OB i LB te ku djabièrnè 20 di sèptèmber 2019
Pa e empresario
Djaluna 16 di sèptèmber 2019 ta e último dia pa hasi aangifte i pago di omzetbelasting, loonbelasting i primanan sosial over di ougùstùs 2019. Relashoná ku e situashon di hospedahe temporal di Inspekshon di Impuesto i Ontvanger a alargá e término pa entregá deklarashon di Loonbelasting i Omzetbelasting te ku djabièrnè 20 di sèptèmber 2019. Por fabor tuma nota di esaki.
Unda empresario ta hasi aangifte
Por hasi aangifte di pago di omzetbelasting, loonbelasting i primanan sosial tantu na:
• lokèt di Inspekshon di Impuesto na Pietermaai Parkingmall unit 16a i 16b;
• lokèt di Ontvanger na Cpost na Punda.
Fecha nobo pa entregá deklarashon di entrada (Inkomstenbelasting) a bira 2 di desèmber 2019
Pa esun ta kobra salario
Te ahinda Inspekshon di Impuesto no por duna e servisio nesesario pa klientenan por hasi deklarashon di entrada online. P’esei a hala e tèrmino di entregá deklarashon di entrada (aangifte inkomstenbelasting) di djaluna 16 di sèptèmber pa e fecha nobo ku ta djaluna 2 di desèmber 2019.
Entregá dokumento
Pa entregá dokumento manera deklarashon di entrada, verzoekschrift òf bezwaarschrift klientenan por akudí na e ofisina temporal di Inspekshon di Impuesto na Centrale Debiteurenadministratie den edifisio di Pietermaai Parking Mall Unit 16A i 16B na Pietermaai. Ora di ofisina ta 08.00 te ku 11.30’or i di 14.00 pa 15.30’or. Pa informashon por yama number 432-8400.
A habri un ofisina na WTC pa atende deklarashon di entrada
Pa mayor ku yu ku ta studia ku beka di DUO
Inspekshon di Impuesto a habri un ofisina na WTC pa atende deklarashon di entrada pa mayornan ku tin yu ku ta studia ku beka di DUO. Mayornan mester presentá ku kopia di e ’aangiftebiljet’ 2017 òf 2018 ku a entregá online. Personanan ku bin entregá un deklarashon di entrada di tersera persona, mester presentá ku un apoderashon. Komo e sistema di kòmpüter no ta asesibel ahinda, lo yena e formularionan por lo pronto na man.
E ofisina kaminda ta atende deklarashon di entrada pa mayor ku yu ku ta studia ku beka di DUO ta keda den e filial bieu di MCB na WTC na Piscadera. Oranan di ofisina ta di 08.00 te ku 11.30’or i di 14.00 pa 15.30’or.
Stèmpelformulier pa persona ku ta emigrá
Pa personanan ku mester emigrá, e proseso pa haña e stèmpelnan nesesrio pa emigrá ta komo lo siguiente:
1. Ta bai na ofisina di Ontvanger na Cpost ku un karta di garantia di por ehèmpel e dunadó di trabou, ku lo keda responsabel pa un eventual debe ku keda atras di e persona ku ta emigrá;
2. Si Ontvanger bai di akuerdo ku e karta di garantia, Ontvanger ta stèmpel e formulario;
3. Despues e kliente ta bai na e lokèt di Inspekshon di Impuesto na Pietermaai Parking Mall Unit 16A i 16B, kaminda e ta haña stèmpel di Inspekshon di Impuesto. E aangiftenan di Inkomstenbelasting te ku fecha di emigrashon mester ta hasí.
.


text:
Departamento di Progreso Laboral (DPL)
Aki bou ta sigui un resumen di e vision, mision y tareanan di Departamento di Progreso Laboral
Vision
Un socio profesional pa promove un participacion laboral duradero di e pueblo trahado den cooperacion estrecho cu instancianan publico y priva den e cadena di mercado laboral den su totalidad pa realisa un Aruba prepara y cla pa enfrenta futuro.
Mision
Pa guia y activa buscadonan di trabou riba e mercado laboral di Aruba pa medio di intermediacion laboral.
Job Center
E departamento di Job Center (JC) ta realmente encarga cu e tarea di ehecuta intermediacion laboral. Un dunado di trabou, cu tin un vacatura den su compania, por notifica Job Center di esaki. Job Center lo trata di haya un candidato adecua pa yena e vacatura concerni. Tambe buscadonan di trabou por pidi Job Center pa interveni y yuda nan haya un otro trabou.
E intermediacion (ayudo) di JC ta encera intermedia (interveni) entre dunado di trabou y buscadonan di trabou. Ademas JC ta yuda e buscado di trabou dificil of cu no por intermedia pe.
Manpowerplanning
E departamento di Manpowerplanning ta encarga cu e mantencion y registracion di informacion di trahado di companianan local. Pa medio di e Manpowerplanning companianan ta anticipa e cantidad di personal cu nan lo mester dispone di dje pa e proximo aña.
Admision
Segun e ley di Admision y Expulsion, Minister di Integracion ta encarga cu e maneho relaciona cu otorgamento y nengamento di permiso di estadia cu of sin permiso pa traha.


text:
Nada
Voluntary Testing and Counseling V.T.C. (HIV test)
Descripcion
Pa un prueba riba contagio di e virus di AIDS (SIDA) of HIV por haci esaki via e Voluntary Testing and Counseling (V.T.C). V.T.C. ta un programa internacional di WHO/UNAIDS cu ta stimula persona pa riba un base voluntario haci un HIV-test (test di AIDS) den combinacion cu guia prome y despues di e test. Ta haci e test na un manera anonimo. Confidencia ta di sumo importancia den e caso aki.
Unda pa pidi'e? / Mas informacion na
Por haci cita via telefon of pasa personalmente cerca un enfermera di Servicio pa Combati Malesa Contagioso (Dienst Besmettelijke Ziekten).
Kico mi tin di hiba cu mi?
Cuanto e ta costa?
E ta gratis
Cuanto tempo ta dura pa hay'e?
E enfermeronan ta yuda bo mesora. Despues di mas o menos un siman ta entrega e resultado na bo personalmente.


text:
Idioma ofisial
Idioma ofisial òf idioma oficial (Aruba) ta un lenga ku ta spesifiká komo tal den e konstitushon òf leinan di un pais, estado òf organisashon.
E idioma ofisial mas komun ta ingles, ku ta ofisialmente rekonosí na sinkuentiun (51) pais. Otro idiomanan ku ta ampliamente rekonosí ta árabe, franses, spaño i português. Papiamentu ta rekonosí komo idioma ofisial na Aruba, Kòrsou i Boneiru huntu ku hulandes, ku ta e idioma ofisial komun dentro di Reino Hulandes. Pafo di Reino hulandes e ta idioma ofisial na Bélgika i Sürnam.
Pais òf estadoEditá
Uzo di idioma ofisial ta obligatorio pa tur servisio ofisial di e estado (atministrashon i organonan di gobiernu, kortenan di hustisia, registronan publiko, dokumento atministrativo etc.), i tambe pa tur fasilidat privá ku ta dirigi riba publiko en general.
VariantenanEditá
Mitar di e paisnan di mundo, esta 178 pais, tin un idioma ofisial. Algun ta rekonosé un solo lenga ofisial, manera Fransia i Alemania. Otronan ta rekonosé mas ku un idioma ofisial, manera Haiti, Finlandia, Suisa, Canada, Luxemburg, Bélgika i Afganistan. Na diferente pais tin un lenga ofisial na nivel nashonal, pues pa e pais, banda di otro idioma(nan) ofisial ku ta na nivel regional. Ehempel di esaki ta Italia, Filipinas, Spaña, Hulanda i Irak. Finalmente algun pais tin un (òf mas) idioma ofisial den praktika (de facto), pero esaki(nan) no ta previsto den nan konstitushon. Esaki ta e kaso na Mexico, Australia, Belize, Chile, Etiopia, Eritrea, Gambia, Guinea-Bissau, Tanzania, Mauritania, Suesia, Reino Uni i e estado di Vatikano.
Paisnan spesifikoEditá
ArubaEditá
Desde 2003 Papiamentu ta idioma ofisial na Aruba banda di hulandes, ku ta utilisá mas tantu den gobiernu, enseñansa i hurisprudensia.
BélgikaEditá
E idiomanan ofisial di Bélgika ta franses, hulandes i aleman, komo e pais tin tres komunidat lingwístiko. Vlaanderen ta un teritorio di habla hulandes. Walonia ta un region ku ta ofisialmente bilingwe: franses i aleman.
HaïtiEditá
Haiti tin dos idioma ofisial. Haitiano (kreyòl ayisyen), un idioma krioyo basá riba e franses leksikal, a keda rekonosí den artikulo 213 di konstitushon di Republika di Haiti na 1987. Kasi tur haitiano ta papia haitiano krioyo komo nan prome lenga; un minoria ta papia franses komo di dos lenga. Franses a keda e idioma atministrativo desde e lei di independensia di Republika di Haiti na 1804.
KòrsouEditá
Kòrsou tin tres idioma ofisial: papiamentu, hulandes i ingles. Esaki ta basá riba e "ordenansa idiomanan ofisial" di 2007 di Antias Hulandes ku Kòrsou a adoptá ora ela bira un pais outónomo na 2010.[1] E ta stipula pa gobièrnu komuniká den maske ta un dje idiomanan ofisial ora ta trata di komunikashon en general. Den praktika gobièrnu di Kòrsou ta hasi kasi tur komunikashon den kuater idioma, inkluyendo spaño ku tambe ta wordu basta papiá. Komo idioma di instrukshon den enseñansa por usa tur tres idioma ofisial. Papiamentu ta idioma mas papiá.
HulandaEditá
Hulandes ta e idioma ofisial di Hulanda. Na nivel regional fries ta e di dos lenga ofisial na provinsia di Friesland. Na "Caribisch Nederland", konsistiendo di e islanan Boneiru, Saba i Sint Eustatius, papiamentu i ingles tambe ta e idioma ofisial banda di hulandes. Papiamentu ta e lenga mas papiá na Boneiru i ingles na Saba i Sint Eustatius. Tur tres idioma por wordu usá den kontakto ku gobiernu, den enseñansa i atministrashon hurídiko.[2] Hulanda a rekonosé tambe komo idioma regional e lenganan limburgues, nedersakso, yiddis i sinti-roma.
MerkaEditá
Riba nivel federal di Estadonan Uni di Merka nunka un idioma ofisial a wordu aseptá. Sinembargo ingles ta indiká komo idioma ofisial den 32 di e 50 estado i den e sinku teritorio merikano.[3] Aparte di dje estado di Hawaï a elegi un di dos idioma ofisial (awayen), estado di Alaska a rekonose un 20 idioma indigeno i diferente teritorio merikano a adoptá un di dos idioma ofisial (spaño na Puerto Rico, chamorro na Guam i samoano na Samoa merikano). Apesar di e presensia di komunidatnan di habla franses i spaño na Merka ningun di e sinkuenta estado a akseptá e idiomanan aki komo di un dos idioma ofisial.
Organisashonnan internashonalEditá
Algun organisashon internashonal tin idioma ofisial i/òf idioma di trabou.
Nashonnan UniEditá
Organisashon Nashonnan Uni ta empleá seis (6) idioma ofisial (árabe, ingles, spaño, franses, mandarin, ruso) i ta tradusi tur prosedura i debate den e seis idiomanan ofisial aki.
Union OropeoEditá
Den kaso di Union Oropeo no tin un preferensia pa un idioma di kualkier estado-miembro. E organisashon ta rekonosé 24 idioma ofisial, representando tur idioma ofisial di e estadonan-miembro, eksepto e idioma luksemburgues i turko. Den e 24 idiomanan aki tur akto legislativo ta wordu tradusi.


text:
Partisipá komo kompania òf skol
Kiko bo ta gana ku BON DOET?
Ku partisipashon den BON DOET bo isla i bo empresa òf skol ta haña un impulso positivo. Bo ta fortifiká relashonnan lokal i bo ta duna un bon ehèmpel. Esei ta yuda bo imahen. Den bo empresa mes tambe bo por tin bentaha di dje, den forma di trahadó mas motivá, ku bista mas ámplio, ret di relashon nobo i atenshon positivo di medionan di komunikashon sosial ku lo bo haña siendo parti di e publisidat rònt di e evento notabel aki. Pa bo alumnonan esaki por ta un eksperiensha nobo, yudando un organisashon sosial, kisas nan promé partisipashon den trabou boluntario. Ademas di esei e ta un dia inspirativo i agradabel. I di e otro banda tin organisashon sosial ku danki na bo koperashon por realisá meta ku riba nan mes forsa nan lo no por a logra, òf kisas ku mashá difikultat.
Partisipá komo kompania
BON DOET ta un okashon ideal pa bo mustra ku bo kompania ta koperá pa logra un mihó ambiente di bida. Komo empresa bo por skohe por ehèmpel un djòp pa hasi huntu ku bo empleadonan. BON DOET ta un bon alternativa pa e ‘teambuilding’ tradishonal òf dia di rekreo i bo trahadónan ta haña abilidat i eksperiensha nobo. Pero komo empresa bo por hasi mas ku esei. Yuda hasi un djòp eksitoso ofresiendo bo produkto òf servisio gratis òf na preis redusí. Manera fèrf òf otro material, òf ko’i kome pa e boluntarionan. Tambe bo por aktivá bo ret di kontakto, reklutá bo klientenan òf bo relashonnan di trabou.
Partisipá ku bo skol
Klaro ku skolnan tambe por partisipá den BON DOET. Reuní un klas òf henter skol i yuda ku un djòp den boso bario. Pensa por ehèmpel riba un mèrdia di wega ku habitantenan di un kas di kuido, drecha un tereno deportivo òf hasi un beach clean up. Si tin grupo grandi, nos ta konseha pa tuma kontakto fo'i trempan.
Kon bo por yuda traha?
For di yanüari 2021 bou di e kònòpi “buska un djòp” lo tin kantidat di bon djòp na Boneiru ku mester di hende pa yuda ku nan. Ora bo skohe unu, mesora bo por buska kontakto ku e organisashon pa kordiná e trabou i kisas detay’é mihó.
Kuminsá un trabou bo mes?
Pa esaki bo por drenta den kontakto ku NGO Plataforma Boneiru. Por ta ku ya bo tin un idea kaba ken lo bo ke yuda ku algu. Pero bo por pensa algu tambe pa un organisashon ku kua un kolega di bo tin un relashon. E kas di kuido por ehèmpel kaminda un mayor ta hospedá, òf un skol speshal of pasadia di un yu ku limitashon. E krèsh òf klup di deporte kaminda un kolega sa yuda komo boluntario. Ey tambe por yuda kaba un djòp òf kuminsá ku inisiativa nobo. E organisashon di un djòp inisiá dor di bo grupo na promé instante ta den bo mes man. ATENSHON: Ta e organisashon soshal kaminda ta wòrdu traha so por inskribí online i bini na remarke pa aporte finansiero. Esunnan ku ta bin yuda traha no.
Bo ke sa mas?
Bo tin pregunta òf bo ke mas informashon? Ku plaser nos ta yuda bo. Manda un mail na ngobonaire@gmail.com òf yama: +599 717 2366.


text:
Kralendijk – Nan ta na Aruba pa saka kara di Boneiru. E delagashon di Boneiru ku ta partisipá na e festival literario Arte di Palabra a yega djaluna na Aruba. Na yegada e komishon organisadó di Arte di Palabra Aruba, enkabesá pa Juli Merencia, a risibí e talentonan Boneriano. El a yama nan bon biní riba ‘one happy island’ i a kompaña e delegashon te na e lugá ku nan ta keda.
Parti mèrdia a hasi bishita na San Nicolas. Einan a topa ku entre otro e konosido Malonchi. Malonchi , kual a deseá e partisipantenan hopi éksito i tambe a pasa na Nicolaas Store. E partisipantenan ta preparando nan mes pa dia di kompetensia, esta djárason 28 yüli 2021. Por sigui e kompetensia riba e página di facebook di Arte di Palabra i Gobièrnu di Boneiru.
Riba foto e delegashon huntu ku komishon organisadó di Arte di Palabra Aruba, tambe den kombersashon ku Malonchi i na Nicolaas Store.


text:
ORANJESTAD – Departamento di Aduana ta inicia un opleiding pa Kommies der Invoerrechten en Accijnzen y ta en busca di candidatonan integro, profesional, servicial, colegial, cu enfoke riba calidad, resultado, cooperacion, y cu un bon estado fisico y mental.
Departamento di Aduana ta e autoridad encarga cu e control riba e importacion, exportacion y transito di mercancia for di Aruba a base di e Landsverordening in-, uit-, en doorvoer, accijns y bijzondere verordeningen. E servicionan di Departamento di Aduana tin como meta pa stimula Aruba su economia y comercio internacional, y alabes proteha e sociedad. Como parti di nos organisacion, Departamento di Aduana ta considera integridad y eficiencia dos componente fundamental.
Pa mas informacion tocante e vacatura y pa solicita, candidatonan por bishita nos website y yena e formulario digital, esta:
https://www.douane.aw/opleiding-tot-kommies-der-invoerrechten-en-accijnzen/
Si bo persona a yega di solicita anteriormente, mester yena e aplicacion di nobo via nos website. E ultimo fecha pa solicita ta dia 12 di maart, 2021.
Por fabor tuma bon nota cu mester agrega tambe e papel di 5 florin di Censo (uittreksel bevolkingsregister).


text:
Lucha kontra di kanser na Korsou
Tempu ku Reina Wilhemina a kumpli su di 50 aniversario komo Reina di Reino Hulandes, a kolekta sèn na tur e íslanan (ku despues lo a forma Antias Hulandes) pa asina por hasi un regalo na Reina Wilhelmina.
Na tur a kolektá un suma di 6.371.60 florin. E ora ei Reina Wilhelmina a duna pèrmit pa usa e suma aki pa lanta un fundashon ku lo karga su nòmber i ku lo tin komo meta ofresé tratamentunan médiko na pashèntnan di kanser di menos rekurso. Debí ku despues di a baha for e Reinado ela haña e titulo di ‘Prinsesa’, a yama e fundashon na Korsou Prinses Wilhelmina Fonds.
E kangreu ta konosí rònt mundu komo e símbulo di kanser. Pesei Prinses Wilhelmina Fonds a pone e kangreu den su logo komo símbulo di e lucha kontra di kanser..
E fundashon tin komo meta: kombatí kanser den e esensia mas ámplio di e palabra.


text: Diasabra anochi a drenta informe di cu un tata lo a dal su yiu na Sabana Liber, mesora a dirigi patruya na e sitio. Na yegada di e patruya a bin compronde cu e mama di yiunan tambe a yega na e sitio y tabata splika cu no ta prome biaha cu e tata a maltrata su yuinan. Debi cu e mama tabata malo e a laga e dos yuinan di 12 y 14 aña di edad keda na cas di e tata. Pero e tata lo a jega cas bou di influencia di alcohol segun e muchanan y a cuminsa insulta e mucha di 12 aña te cu e a dal su mesun yiu un cabes na su pecho. E yui a declara cu ta danki na su wela cu a bula dilanti e tata, a preveni e tata pa escala mas. E yiu a jama su mama pa conte kiko a pasa entre su tata cu ne cual a pone cu e mama mesora a yama Polis pa raporta e maltrato y a subi su auto pa buska su yuinan na e adres na Sabana Liber.


text:
Fundacion CINEARUBA ta presenta un exposicion di obra di man y otro produccion di muchanan di scol titula ‘Conta mi bo storia’. Esaki ta e resultado di e prome aña di su proyecto ‘Kids Report’. E exposicion ta na Biblioteca Nacional Aruba y ta habri den dia.
Kids Report ta un proyecto pa mucha di scol cu ta enfoca riba educacion di arte y cultura. E ta un proyecto cu un duracion di tres aña. Durante su prome aña alumnonan di cuater scol basico a ricibi diferente tayernan entre otro tayer di pinta, ilustracion, musica, zonido/naracion y fotografia. E tema principal di cada tayer tabata contamento di storia unda cu pa medio di diferente disciplina di arte e alumnonan a crea nan propio storianan.
E scolnan cu ta participa na e proyecto aki ta Prinses Amalia Basisschool, Pius X school, Sint Franciscus College y Colegio Santa Famia. E proyecto ta forma parti di e curriculum di e scolnan y e tayernan ta wordo duna durante orario di scol. Por mira obranan realisa pa cada alumno di tur 4 scol. E alumnonan a ricibi guia for di 2 instructor; Adriano Fernandes cu a duna tayer di musica y con pa conta storia cu zonido/naracion y Steffen Maas cu a duna tayernan di pinta y ilustracion.
E proyecto lo sigui cu e mes un alumnonan den di cinco y di seis klas. E presentacion final lo consisti di diferente mini-documentario tocante cultura, arte y deporte realisa pa e propio alumnonan. E proyecto ‘Kids Report’ ta posibel danki na e apoyo di Fonds voor Cultuurparticipatie, Unoca, Prins Bernhard Cultuurfonds Caribisch Gebied, Cede Aruba, WEB Aruba N.V., VNO, DCA, Aruba ABC, Biblioteca Nacional Aruba y tur e scolnan cu ta participando.
Por bishita e exposicion te cu diabierna dia 4 di september na biblioteca na Playa. Mayornan ta compaña na yiu pa e bishita.


text:
Kralendijk, 06di mart 2020 –Gerensia di Bonaire International Airport (BIA N.V.) ta investigando kon Aeropuerto Flamingo por desaroyá su mes mas mihó pa den futuro tambe keda desplegá e ròl krusial di motor di ekonomia boneriano. Gerensia di BIA a duna NACO, un ofisina ku ta spesialisá den diseñá aeropuerto, e tarea pa aktualisá e plan maestro eksistente, teniendo kuenta ku e Plan Stratégiko pa Turismo, e konsepto di Blue Destination, kresementu di poblashon i e determinashon i ambishon di Kolegio Ehekutivo pa desaroyá ekonomia na un manera sostenibel ku preservashon di naturalesa i kultura.
Alternativa
Den e próksimo lunanan NACO ta eksplorá tres alternativa. Esun promé: Trasladá aeropuerto pa e área pegá ku e toren di kontròl i kazèrne di kuerpo di bombero aktual. Esun di dos: Amplia e aeropuerto eksistente ku un terminal nobo pa tráfiko internashonal. Esun di tres: Mantené e aeropuerto eksistente pa tráfiko interinsular i konstruí un terminal nobo ku plataforma pa tráfiko internashonal so. Na luna di yüli ta presentá e resultadonan na Kolegio Ehekutivo. Mesora despues di verano ta sigui un tanda ekstenso di partisipashon kaminda no solamente ta tende e partidonan ku ta direktamente enbolbí, pero ta bai invitá pueblo i organisashonnan sosial tambe pa durante enkuentronan habrí duna nan opinion i yuda pensa tokante e plannan. Ta e intenshon pa promé ku fin di aña hasi un eskoho definitivo pa un di alternativanan. Despues di esei ta elaborá e plan mas aleu, kaminda ta investigá tambe e aspektonan relashoná ku medio ambiente. Despues di e destaho públiko i ehekushon di e trabou segun ekspektativa den kurso di aña 2026 por tuma e aeropuerto nobo den uso.
Duradero pa futuro
Despues di su entrega na aña 2026 e Aeropuerto Flamingo renobá lo kumpli ku tur eksigensia internashonal ku nos aeropuerto mester kumpli kuné, tantu pa loke ta trata kapasidat, efisiensia, komodidat pa pasahero, siguridat i sostenibilidat. E ora ei nos aeropuerto lo ta prepará pa e kresementu ku nan ta spera di turismo, tráfiko komersial i tambe tráfiko interinsular. Un grupo di guia bou di presidensia di gezaghebber Rijna ta monitoriá henter e proseso. E grupo di guia ta konsistí di entre otro diputado Tjin Asjoe i representantenan di e ministerionan di Infrastruktura i Maneho di Awa i di Asuntunan Interno i Relashonnan den Reino. E grupo di guia aki ta duna konseho na Kolegio Ehekutivo i e ministernan.
Teknologia
Renobashon di Aeropuerto Flamingo ta bai mas leu ku solamente e terminal i e plataformanan, segun e CEO di BIA, Jos Hillen. “Nos ta wak e teknologianan mas nobo pa alsa komodidat di pasahero, por ehèmpel pa medio di minimalisá kareda largu di hende ku ta warda ora di ‘check in’i na imigrashon. Tambe na momentu di elaborashon di e plannan nos ta duna hopi atenshon na sostenibilidat, tantu pa loke ta trata eskoho di material di konstrukshon, komo e aktividatnan diario na aeropuerto. Pa medio di e proseduranan di bulamentu di avion nos ta boga pa redukshon di molèster di sonido. Tambe nos ta investigá ámpliamente eventual efektonan riba nos medio ambiente, pasobra nos no ke kousa daño na naturalesa”. Gerensia a informá Kolegio Ehekutivo den su kalidat di akshonista di BIA N.V. i Kolegio Ehekutivo ta bai di akuerdo ku e atendementu proponé, kaminda mas lat den e aña aki banda di interesadonan ta bai konsultá tambe ku komunidat.
Pa mas informashon: Jos Hillen, tel. (599) 717-5600 ekst. 260 òf (599) 717-5600 ekst. 242


text:
Tocante APFA
Riba 29 di april 2005, a funda Stichting Algemeen Pensioenfonds Aruba, APFA (APFA of e fondo). Un directiva cu ta consisti di un Director General, un Director Financiero & Pensioen y un Director di Inversion kendenan ta dirigi e fondo. Un Conseho di Supervision ta controla e directiva y ta supervisa e fondo. E Conseho di Supervision ta consisti di 5 miembro: un miembro representando Pais Aruba, un miembro representando otro dunadonan di trabou, dos miembro representando e sindicatonan y un experto independiente como presidente.
APFA ta un organisacion independiente cu ta ehecuta e areglo di pensioen di trahado di gobierno, NV di gobierno y fundacion/instancia cu ta ricibi subsidio di gobierno na Aruba. Nos ta percura pa bo por stop di traha riba e fecha cu bo yega e edad valido di pensioen y bo por keda disfruta di un entrada. Tambe nos ta percura pa bo famia keda cu un entrada despues cu bo fayece of un pensioen di invalidez, si bo no por traha pa un temporada largo. Abo y bo dunado di trabou ta paga un prima tur luna. Ta nos responsabilidad pa laga e placa aki crece. Nos ta haci esaki door di inverti cautelosamente, eticamente y socialmente responsabel. Asina nos ta percura pa bo pensioen den futuro y alabes nos ta contribui na prosperidad di Aruba.
APFA ta maneha actualmente un areglo di pensioen: NPR 2014. Ademas APFA ta ofrece hipoteca faborabel na su participantenan. APFA tin untotal di mas o menos 11.200 participante. Di esaki 7.000 ta spaar ainda pa pensioen y 4.200 ta cobrando pensioen.